Η αγιοσύνη του Θεού (Γ')\nΤο θέμα πάνω στο οποίο συναναστραφήκαμε την τελευταία φορά ήταν η αγιοσύνη του Θεού. Σε ποια πτυχή του ίδιου του Θεού αφορά η αγιοσύνη Του; Μήπως αφορά στην ουσία του Θεού; (Ναι.) Λοιπόν, ποια είναι η κύρια πτυχή της ουσίας του Θεού στην οποία αναφερόμαστε κατά τη συναναστροφή μας; Είναι η αγιοσύνη του Θεού; Η αγιοσύνη του Θεού είναι η μοναδική ουσία του Θεού. Ποιο ήταν το κύριο περιεχόμενο της συναναστροφής μας την τελευταία φορά; (Η διάκριση της μοχθηρότητας του Σατανά. Δηλαδή, πώς διαφθείρει την ανθρωπότητα ο Σατανάς: χρησιμοποιώντας τη γνώση, την επιστήμη, την παράδοση, τη δεισιδαιμονία και τις κοινωνικές τάσεις.) Αυτό ήταν το κύριο θέμα το οποίο συζητήσαμε την τελευταία φορά. Ο Σατανάς χρησιμοποιεί γνώση, επιστήμη, παράδοση, δεισιδαιμονία και κοινωνικές τάσεις για να διαφθείρει τον άνθρωπο· αυτοί είναι οι τρόποι —πέντε στο σύνολο— με τους οποίους ο Σατανάς διαφθείρει τον άνθρωπο. Ποιον από αυτούς πιστεύετε ότι χρησιμοποιεί περισσότερο ο Σατανάς, προκειμένου να διαφθείρει τους ανθρώπους; Ποιος χρησιμοποιείται για να τους διαφθείρει πιο βαθιά; (Η παράδοση. Αυτό συμβαίνει διότι οι σατανικές φιλοσοφίες, όπως τα δόγματα του Κομφούκιου και του Μέγκιου, είναι βαθιά εδραιωμένα στο μυαλό μας.) Έτσι, μερικοί αδελφοί και αδελφές θεωρούν πως η απάντηση είναι «η παράδοση». Έχει κανείς διαφορετική απάντηση; (Η γνώση. Η γνώση δεν θα μας αφήσει ποτέ να λατρέψουμε τον Θεό. Αρνείται την ύπαρξη του Θεού και αρνείται την κυριαρχία του Θεού. Δηλαδή, ο Σατανάς μάς λέει να ξεκινήσουμε να σπουδάζουμε από νεαρή ηλικία, και ότι μόνο μέσα από τις σπουδές και την απόκτηση γνώσεων θα έχουμε λαμπρές προοπτικές για το μέλλον και χαρούμενη μοίρα.) Ο Σατανάς χρησιμοποιεί τη γνώση για να ελέγξει το μέλλον και τη μοίρα σας, και μετά σε τραβάει από τη μύτη· έτσι πιστεύεις ότι διαφθείρει ο Σατανάς τον άνθρωπο πιο βαθιά. Άρα, οι περισσότεροι από εσάς πιστεύετε ότι ο Σατανάς χρησιμοποιεί τη γνώση για να διαφθείρει τον άνθρωπο πιο βαθιά. Έχει κανείς άλλη απάντηση; Τι έχετε να πείτε για την επιστήμη και τις κοινωνικές τάσεις, για παράδειγμα; Υπάρχει κάποιος που να συμφωνεί ότι είναι αυτές; (Ναι.) Σήμερα, θα συναναστραφώ μαζί σας ξανά σχετικά με τους πέντε τρόπους μέσα από τους οποίους διαφθείρει ο Σατανάς τον άνθρωπο. Όταν θα έχω τελειώσει, θα σας κάνω ορισμένες ακόμα ερωτήσεις για να δούμε ποιο ακριβώς από αυτά τα πράγματα χρησιμοποιεί ο Σατανάς για να διαφθείρει τον άνθρωπο πιο βαθιά.\nΜεταξύ των πέντε τρόπων μέσα από τους οποίους ο Σατανάς διαφθείρει τον άνθρωπο, ο πρώτος που αναφέραμε είναι η γνώση, οπότε ας πάρουμε τη γνώση ως πρώτο θέμα για συναναστροφή. Ο Σατανάς χρησιμοποιεί τη γνώση ως δόλωμα. Ακούστε καλά: Η γνώση είναι απλώς ένας τύπος δολώματος. Οι άνθρωποι δελεάζονται για να μελετήσουν σκληρά και να βελτιώνονται μέρα με τη μέρα, ώστε να κάνουν όπλο τη γνώση και να οπλιστούν με αυτήν, και μετά να χρησιμοποιήσουν τη γνώση για να ανοίξουν την πύλη για την επιστήμη· με άλλα λόγια, όσο περισσότερη γνώση αποκτάς, τόσο περισσότερα θα καταλαβαίνεις. Όλα αυτά τα λέει ο Σατανάς στους ανθρώπους· τους λέει να υιοθετήσουν ανώτερα ιδανικά καθώς αποκτούν γνώση, καθοδηγώντας τους να χτίσουν φιλοδοξίες και προσδοκίες. Εν αγνοία του ανθρώπου, ο Σατανάς περνάει πολλά μηνύματα σαν κι αυτό, κάνοντας τους ανθρώπους να νιώθουν υποσυνείδητα ότι όλα αυτά είναι σωστά ή ωφέλιμα. Χωρίς να το καταλαβαίνουν, οι άνθρωποι πατούν το πόδι τους σε αυτό το μονοπάτι, καθοδηγούμενοι εν αγνοία τους από τα ίδια τα ιδανικά και τις φιλοδοξίες τους. Σιγά-σιγά, μαθαίνουν ασυναίσθητα, από τη γνώση που τους δίνει ο Σατανάς, τους τρόπους με τους οποίους σκέφτονται οι σπουδαίοι ή διάσημοι άνθρωποι. Μαθαίνουν, επίσης, κάποια πράγματα από τα κατορθώματα ανθρώπων που θεωρούνται ήρωες. Τι περνάει ο Σατανάς στον άνθρωπο μέσα από τις πράξεις αυτών των ηρώων; Τι θέλει να ενσταλάξει στον άνθρωπο; Ότι ο άνθρωπος πρέπει να είναι πατριώτης, να έχει εθνική συνείδηση και ηρωικό πνεύμα. Τι μαθαίνει ο άνθρωπος μέσα από τις ιστορικές περιγραφές ή από τις βιογραφίες ηρωικών προσώπων; Να έχει αίσθημα της προσωπικής αφοσίωσης, να είναι προετοιμασμένος να κάνει τα πάντα για τους φίλους και τους αδελφούς του. Μέσα σ’ αυτήν τη γνώση του Σατανά, ο άνθρωπος μαθαίνει χωρίς να το καταλαβαίνει πολλά πράγματα που δεν είναι καθόλου θετικά. Εν μέσω της άγνοιας του ανθρώπου, οι σπόροι που έχουν προετοιμαστεί από τον Σατανά εμφυτεύονται στα ανώριμα μυαλά των ανθρώπων. Αυτοί οι σπόροι τούς κάνουν να νιώθουν ότι οφείλουν να είναι σπουδαίοι, να είναι διάσημοι, να είναι ήρωες, πατριώτες, να είναι απ’ αυτούς που αγαπάνε την οικογένειά τους και απ’ αυτούς που θα έκαναν τα πάντα για έναν φίλο, και να έχουν μια αίσθηση προσωπικής αφοσίωσης. Αποπλανημένοι από τον Σατανά, διαβαίνουν τον δρόμο που τους έχει χαράξει, χωρίς να το καταλαβαίνουν. Καθώς κατεβαίνουν αυτόν τον δρόμο, εξαναγκάζονται να αποδεχτούν τους κανόνες του Σατανά για τη ζωή. Έχοντας πλήρη άγνοια, αναπτύσσουν τους δικούς τους κανόνες με τους οποίους ζουν, όμως αυτοί δεν είναι τίποτα άλλο από τους κανόνες του Σατανά, τους οποίους εκείνος ενστάλαξε με τη βία στο μυαλό τους. Ο Σατανάς τούς κάνει, κατά τη διαδικασία της μάθησης, να καλλιεργήσουν τους δικούς τους στόχους και να προσδιορίσουν τους δικούς τους στόχους ζωής, τους κανόνες με τους οποίους θα ζουν και την κατεύθυνση που θα πάρουν στη ζωή τους, εμποτίζοντάς τους ταυτόχρονα με τα σατανικά στοιχεία, χρησιμοποιώντας ιστορίες, βιογραφίες και κάθε άλλο δυνατό μέσο, προκειμένου να δελεάσει τον άνθρωπο, λίγο-λίγο, μέχρι εκείνος να φάει το δόλωμα. Με αυτόν τον τρόπο, κατά τη διάρκεια της μάθησης, κάποιοι αρχίζουν να προτιμούν τη λογοτεχνία, άλλοι τα οικονομικά, άλλοι την αστρονομία ή τη γεωγραφία. Υπάρχουν και κάποιοι στους οποίους αρχίζει να αρέσει η πολιτική, σε άλλους η φυσική, σε άλλους η χημεία και ακόμα υπάρχουν και κάποιοι που προτιμούν τη θεολογία. Όλα αυτά είναι κομμάτια του ευρύτερου συνόλου που λέγεται γνώση. Ενδόμυχα, ο κάθε ένας από εσάς γνωρίζει τι αφορούν στ’ αλήθεια αυτά τα πράγματα· ο κάθε ένας από εσάς μπορεί να μιλά ασταμάτητα για έναν από αυτούς τους κλάδους της γνώσης. Έτσι, είναι ξεκάθαρο πόσο βαθιά στα μυαλά των ανθρώπων έχει παρεισφρήσει αυτή η γνώση· είναι ξεκάθαρη, επίσης, η θέση που καταλαμβάνει αυτή η γνώση στα μυαλά των ανθρώπων και πόσο βαθιά είναι η επίδρασή της επάνω τους. Μόλις κάποιος αγαπήσει μια όψη της γνώσης, όταν ερωτευτεί βαθιά μία από αυτές τις όψεις, τότε αναπτύσσει φιλοδοξίες, χωρίς να το καταλαβαίνει: Κάποιοι θέλουν να γίνουν συντάκτες, κάποιοι θέλουν να γίνουν συγγραφείς, άλλοι θέλουν να κάνουν καριέρα στην πολιτική και άλλοι θέλουν να μπλεχτούν με τα οικονομικά και να γίνουν επιχειρηματίες. Υπάρχει και μια ομάδα ανθρώπων που θέλουν να γίνουν ήρωες, να γίνουν σπουδαίοι ή διάσημοι. Ανεξάρτητα από το τι είδους άνθρωπος θέλει να γίνει κάποιος, ο στόχος όλων είναι να ακολουθήσουν αυτήν τη μέθοδο εκμάθησης της γνώσης και να τη χρησιμοποιήσουν για τους δικούς τους σκοπούς, για να εκπληρώσουν τις δικές τους επιθυμίες, τις δικές τους φιλοδοξίες. Όσο καλό κι αν ακούγεται —το αν θέλουν να κάνουν τα όνειρά τους πραγματικότητα, να μη χαραμίσουν τη ζωή τους ή να ακολουθήσουν μια συγκεκριμένη επαγγελματική σταδιοδρομία— υιοθετούν αυτά τα ανώτερα ιδανικά και τις φιλοδοξίες, αλλά, στην ουσία, για ποιον λόγο; Το έχετε σκεφτεί ποτέ αυτό το ερώτημα; Γιατί ενεργεί ο Σατανάς κατ’ αυτόν τον τρόπο; Τι σκοπό έχει ο Σατανάς όταν ενσταλάζει αυτά τα στοιχεία στον άνθρωπο; Οι καρδιές σας πρέπει να είναι ξεκάθαρες απέναντι σ’ αυτό το ερώτημα.\nΑς μιλήσουμε τώρα σχετικά με το πώς χρησιμοποιεί ο Σατανάς τη γνώση για να διαφθείρει τον άνθρωπο. Πρώτον, πρέπει να κατανοήσουμε σαφώς τα εξής πράγματα: Με τη γνώση, τι θέλει να δώσει ο Σατανάς στον άνθρωπο; Σε τι είδους δρόμο θέλει να οδηγήσει τον άνθρωπο; (Στον δρόμο της αντίστασης στον Θεό.) Ναι, σίγουρα πρόκειται για την αντίσταση στον Θεό. Μπορείς, λοιπόν, να δεις ότι αυτή είναι συνέπεια του ότι οι άνθρωποι αποκτούν γνώση —αρχίζουν να αντιστέκονται στον Θεό. Ποια είναι, λοιπόν, τα μοχθηρά κίνητρα του Σατανά; Δεν σας είναι ξεκάθαρο, σωστά; Κατά τη διαδικασία απόκτησης της γνώσης από τον άνθρωπο, ο Σατανάς επιστρατεύει κάθε είδους μέθοδο, είτε λέγοντας ιστορίες, είτε δίνοντάς τους απλώς μια ατομική γνώση, είτε δίνοντάς τους τη δυνατότητα να ικανοποιήσουν τις επιθυμίες τους ή τις φιλοδοξίες τους. Σε ποιον δρόμο ακριβώς θέλει να σε οδηγήσει ο Σατανάς; Οι άνθρωποι πιστεύουν ότι δεν υπάρχει τίποτα το κακό με την απόκτηση γνώσης, ότι είναι απόλυτα φυσιολογικό. Για να το θέσω πιο ελκυστικά, το να υιοθετούν ανώτερα ιδανικά ή να έχουν φιλοδοξίες σημαίνει να έχουν κίνητρο, και αυτό θα πρέπει να είναι το σωστό μονοπάτι στη ζωή. Δεν είναι ο πιο ένδοξος τρόπος για να ζουν οι άνθρωποι αν μπορούν να εκπληρώνουν τα ιδανικά τους ή να έχουν μια επιτυχημένη επαγγελματική σταδιοδρομία στη ζωή τους; Κάνοντας κανείς αυτά τα πράγματα, όχι μόνο τιμά τους προγόνους του, αλλά έχει και την ευκαιρία να αφήσει το δικό του στίγμα στην ιστορία —δεν είναι αυτό κάτι καλό; Αυτό είναι καλό στα μάτια των κοσμικών ανθρώπων και γι’ αυτούς θα πρέπει να είναι σωστό και θετικό. Ο Σατανάς, ωστόσο, με τα μοχθηρά του κίνητρα, στρέφει τους ανθρώπους σε αυτού του είδους τον δρόμο, και αυτό ήταν; Και βέβαια όχι. Στην πραγματικότητα, όσο ανώτερα κι αν είναι τα ιδανικά του ανθρώπου, όσο ρεαλιστικές ή σωστές κι αν είναι οι επιθυμίες του, το μόνο που θέλει να επιτύχει ο άνθρωπος, το μόνο που επιζητά, είναι άρρηκτα συνδεδεμένο με δύο λέξεις. Αυτές οι δύο λέξεις είναι ζωτικής σημασίας για τη ζωή κάθε ανθρώπου και αυτές είναι που σκοπεύει να ενσταλάξει ο Σατανάς στον άνθρωπο. Ποιες είναι αυτές οι δύο λέξεις; Είναι η «φήμη» και το «κέρδος». Ο Σατανάς χρησιμοποιεί μια πολύ διακριτική μέθοδο, μια μέθοδο που συμβαδίζει με τις αντιλήψεις των ανθρώπων, η οποία δεν είναι σε καμιά περίπτωση ριζοσπαστική, και με την οποία κάνει τους ανθρώπους να αποδέχονται εν αγνοία τους τον τρόπο ζωής του Σατανά και τους κανόνες του για τη ζωή, καθώς επίσης και να θέτουν στόχους και τη δική τους κατεύθυνση στη ζωή· και κάνοντας αυτό οι άνθρωποι δεν καταλαβαίνουν ότι αρχίζουν να αποκτούν φιλοδοξίες στη ζωή τους. Όσο σπουδαίες κι αν φαίνονται να είναι αυτές οι φιλοδοξίες, είναι άρρηκτα συνδεδεμένες με τη «φήμη» και το «κέρδος». Όλοι οι σπουδαίοι ή διάσημοι άνθρωποι, στην πραγματικότητα όλοι οι άνθρωποι, οτιδήποτε κι αν κάνουν στη ζωή τους έχει σχέση μόνο με αυτές τις δύο λέξεις: «φήμη» και «κέρδος». Οι άνθρωποι πιστεύουν ότι μόλις αποκτήσουν φήμη και κέρδος, θα μπορέσουν να αξιοποιήσουν αυτά τα πράγματα για να απολαμβάνουν μεγαλύτερο κύρος και πλούτο, και να απολαμβάνουν τη ζωή. Πιστεύουν ότι η φήμη και το κέρδος είναι κάποιου είδους κεφάλαιο το οποίο θα μπορούν να χρησιμοποιήσουν για να αποκτήσουν μια ζωή αναζήτησης της ηδονής και κάθε ανήθικης απόλαυσης της σάρκας. Για χάρη της φήμης και του κέρδους, που τόσο πολύ λαχταρά η ανθρωπότητα, οι άνθρωποι πρόθυμα, αλλά και ταυτόχρονα εν αγνοία τους, παραδίδουν το σώμα, το μυαλό και ό,τι άλλο έχουν, το μέλλον και τη μοίρα τους, στον Σατανά. Το κάνουν στην πραγματικότητα χωρίς να διστάσουν ούτε στιγμή, αγνοώντας πάντοτε μήπως χρειαστεί κάποια στιγμή να πάρουν πίσω όλα αυτά που παρέδωσαν. Μπορούν οι άνθρωποι να διατηρήσουν οποιονδήποτε έλεγχο του εαυτού τους από τη στιγμή που θα αναζητήσουν καταφύγιο στον Σατανά με αυτόν τον τρόπο και θα του είναι αφοσιωμένοι; Και βέβαια όχι. Βρίσκονται πλήρως και απολύτως υπό τον έλεγχο του Σατανά. Έχουν βυθιστεί πλήρως και ολότελα σ’ έναν βούρκο και είναι ανίκανοι να ξεφύγουν. Όταν κάποιος έχει πέσει στον βούρκο της φήμης και του κέρδους, δεν αναζητά πλέον οτιδήποτε φωτεινό, οτιδήποτε είναι δίκαιο ή όλα εκείνα τα όμορφα και αγαθά πράγματα. Αυτό συμβαίνει επειδή η φήμη και το κέρδος ασκούν τρομερή γοητεία στους ανθρώπους· γίνονται το αντικείμενο της επιδίωξης καθ’ όλη τη ζωή των ανθρώπου, ακόμα και καθ’ όλη την ατέρμονη αιωνιότητα. Δεν είναι αλήθεια αυτό; Κάποιοι θα πούνε ότι η απόκτηση γνώσης δεν είναι τίποτα περισσότερο από το να διαβάζουν βιβλία ή να μαθαίνουν μερικά πράγματα που δεν γνωρίζουν ήδη, ώστε να μη μένουν πίσω από την εποχή τους ή για να μην τους προσπεράσει ο κόσμος. Η γνώση αποκτάται μόνο για να μπορούν να έχουν φαγητό στο τραπέζι, για να εξασφαλίσουν το μέλλον τους ή τα προς το ζην. Υπάρχει κάποιος που θα υφίστατο μια δεκαετία επίπονων σπουδών, απλώς και μόνο για να εξασφαλίσει τα προς το ζην, απλώς και μόνο για να επιλύσει το πρόβλημα του φαγητού; Όχι, δεν υπάρχει κανένας! Οπότε, για ποιον λόγο υπόκειται ο άνθρωπος σε τέτοιες δυσκολίες όλα αυτά τα χρόνια; Το κάνει για τη φήμη και το κέρδος. Τον περιμένουν η φήμη και το κέρδος, τον καλούν, και αυτός πιστεύει ότι μόνο μέσα από δική του συνέπεια, μέσα από δυσκολίες και αγώνες, θα μπορέσει να ακολουθήσει τον δρόμο που θα τον οδηγήσει στη φήμη και στο κέρδος. Ένας τέτοιος άνθρωπος πρέπει να περάσει αυτές τις δυσκολίες για να χαράξει το δικό του μονοπάτι προς το μέλλον, για τη μελλοντική απόλαυση και για να κερδίσει μια καλύτερη ζωή. Τι στο καλό είναι αυτή η γνώση, μπορείτε να Μου πείτε; Δεν είναι κανόνες για τη ζωή που έχουν ενσταλαχτεί στους ανθρώπους, που διδάσκει ο Σατανάς μέσα από την πορεία απόκτησης της γνώσης; Δεν είναι ο Σατανάς που έχει ενσταλάξει τα «μεγαλόπνοα ιδανικά» στη ζωή των ανθρώπων; Ας πάρουμε, για παράδειγμα, τις ιδέες των σπουδαίων ανθρώπων, την ακεραιότητα των διάσημων και το γενναίο πνεύμα των ηρωικών χαρακτήρων, ή ας πάρουμε τον ιπποτισμό και την ευγένεια των πρωταγωνιστών και των ξιφομάχων στα μυθιστορήματα πολεμικών τεχνών —δεν είναι όλοι αυτοί τρόποι με τους οποίους ο Σατανάς εμφυσά αυτά τα ιδανικά; (Ναι, είναι.) Αυτές οι ιδέες επηρεάζουν τη μία γενιά μετά την άλλη, και οι άνθρωποι κάθε γενιάς πείθονται να αποδεχτούν αυτές τις ιδέες, να ζουν γι’ αυτές τις ιδέες και να τις επιδιώκουν επ’ άπειρον. Αυτός είναι ο τρόπος, το κανάλι μέσα από το οποίο ο Σατανάς χρησιμοποιεί τη γνώση για να διαφθείρει τον άνθρωπο. Έτσι, αφότου ο Σατανάς παρασύρει τους ανθρώπους σ’ αυτόν τον δρόμο, είναι δυνατόν να εξακολουθούν οι άνθρωποι να λατρεύουν τον Θεό; Περιέχουν η γνώση και η σκέψη που ενσταλάζει ο Σατανάς στους ανθρώπους έστω ένα ίχνος της λατρείας του Θεού; Περιέχουν οτιδήποτε που να πρόσκειται στην αλήθεια; Περιέχουν οτιδήποτε σχετικά με τον σεβασμό προς τον Θεό και την αποφυγή του κακού; (Όχι, δεν περιέχουν.) Φαίνεστε κάπως αβέβαιοι, αλλά δεν πειράζει. Εφ’ όσον αναγνωρίσετε ότι η «φήμη» και το «κέρδος» είναι οι δύο λέξεις κλειδιά που χρησιμοποιεί ο Σατανάς για να δελεάσει τους ανθρώπους να ακολουθήσουν το μονοπάτι του κακού, αυτό αρκεί.\nΑς κάνουμε μια σύντομη ανακεφαλαίωση απ’ όσα συζητήσαμε μέχρι στιγμής: Τι χρησιμοποιεί ο Σατανάς για να κρατά τους ανθρώπους αυστηρά στον έλεγχό του; (Τη φήμη και το κέρδος.) Οπότε, ο Σατανάς χρησιμοποιεί τη φήμη και το κέρδος για να ελέγχει τις σκέψεις των ανθρώπων, σε σημείο που να μη σκέφτονται τίποτε άλλο από τη φήμη και το κέρδος. Πασχίζουν για φήμη και κέρδος, ταλαιπωρούνται για τη φήμη και το κέρδος, υπόκεινται σε εξευτελισμό για τη φήμη και το κέρδος, θυσιάζουν ό,τι έχουν και δεν έχουν και προβαίνουν σε κάθε είδους κρίσεις και αποφάσεις για τη φήμη και το κέρδος. Με αυτόν τον τρόπο, ο Σατανάς κρατά τους ανθρώπους δέσμιους με αόρατες αλυσίδες και αυτοί δεν έχουν ούτε τη δύναμη ούτε το κουράγιο να τις αποτινάξουν. Χωρίς να το καταλάβουν, κουβαλάνε αυτές τις αλυσίδες και σέρνονται συνεχώς με μεγάλη δυσκολία. Χάριν της φήμης και του κέρδους, η ανθρωπότητα αποφεύγει τον Θεό και Τον προδίδει, καθίσταται ολοένα πιο φαύλη. Επομένως, με αυτόν τον τρόπο, η μία γενιά μετά την άλλη καταστρέφονται μέσα στη φήμη και το κέρδος του Σατανά. Αν εξετάσουμε τώρα τις ενέργειες του Σατανά, δεν είναι τα μοχθηρά κίνητρά του άκρως απεχθή; Ίσως να μην μπορείτε σήμερα να διακρίνετε ακόμα τα μοχθηρά κίνητρα του Σατανά, επειδή πιστεύετε ότι δεν μπορεί να ζήσει κανείς χωρίς φήμη και κέρδος. Πιστεύετε ότι, αν οι άνθρωποι εγκαταλείψουν τη φήμη και το κέρδος, δεν θα μπορούν πλέον να δουν τον δρόμο μπροστά τους, δεν θα μπορούν να διακρίνουν τους στόχους τους, ότι το μέλλον τους θα προδιαγράφεται σκοτεινό, θολό και ζοφερό. Όμως, σιγά-σιγά, μια μέρα, θα αναγνωρίσετε όλοι σας ότι η φήμη και το κέρδος είναι αποκρουστικές αλυσίδες τις οποίες χρησιμοποιεί ο Σατανάς για να κρατάει δέσμιους τους ανθρώπους. Όταν έρθει εκείνη η ημέρα, θα αντισταθείς σθεναρά στον έλεγχο του Σατανά και θα αντισταθείς σθεναρά στις αλυσίδες που χρησιμοποιεί ο Σατανάς για να σε έχει δέσμιο. Όταν θα έρθει η στιγμή που θα επιθυμήσεις να αποτινάξεις όλα όσα σου έχει ενσταλάξει ο Σατανάς, θα αποχωριστείς πλήρως όλα όσα σε συνδέουν με τον Σατανά κι επίσης, θα σιχαθείς πραγματικά όλα εκείνα που σου έχει επιφέρει. Μόνο τότε θα έχει η ανθρωπότητα πραγματική αγάπη και λαχτάρα για τον Θεό.\nΜόλις τώρα αναφερθήκαμε στον τρόπο με τον οποίον ο Σατανάς χρησιμοποιεί τη γνώση για να διαφθείρει τον άνθρωπο. Ας συναναστραφούμε, στη συνέχεια, σχετικά με το πώς ο Σατανάς χρησιμοποιεί την επιστήμη για να διαφθείρει τον άνθρωπο. Κατά πρώτον, ο Σατανάς χρησιμοποιεί το όνομα της επιστήμης για να ικανοποιήσει την περιέργεια του ανθρώπου, την επιθυμία του ανθρώπου να εξερευνήσει την επιστήμη και να διερευνήσει τα μυστήρια. Στο όνομα της επιστήμης, ο Σατανάς ικανοποιεί τις υλικές ανάγκες του ανθρώπου και την απαίτηση του ανθρώπου να βελτιώνει συνεχώς την ποιότητα της ζωής του. Έτσι, ο Σατανάς με αυτό το πρόσχημα χρησιμοποιεί την οδό της επιστήμης για να διαφθείρει τον άνθρωπο. Είναι μόνο οι σκέψεις ή το μυαλό του ανθρώπου που διαφθείρει ο Σατανάς χρησιμοποιώντας την επιστήμη κατ’ αυτόν τον τρόπο; Εκτός από τους ανθρώπους, τα γεγονότα και τα πράγματα τριγύρω μας, τα οποία βλέπουμε και με τα οποία ερχόμαστε σε επαφή, τι άλλο πέρα από αυτά διαφθείρει ο Σατανάς με την επιστήμη; (Το φυσικό περιβάλλον.) Σωστά. Φαίνεται πως έχετε υποστεί μεγάλη ζημιά και δεχθεί μεγάλο πλήγμα. Πέραν του ότι επιστρατεύει τα διάφορα ευρήματα και συμπεράσματα της επιστήμης για να εξαπατήσει τους ανθρώπους, ο Σατανάς χρησιμοποιεί την επιστήμη και για να προκαλέσει ανεξέλεγκτη καταστροφή και εκμετάλλευση του περιβάλλοντος διαβίωσης το οποίο δόθηκε στον άνθρωπο από τον Θεό. Αυτό το κάνει με το πρόσχημα ότι, αν ο άνθρωπος διενεργήσει επιστημονική έρευνα, τότε το περιβάλλον όπου διαβιεί και το επίπεδο διαβίωσης του ανθρώπου θα βελτιώνεται συνεχώς, και επιπροσθέτως ότι σκοπός αυτής της επιστημονικής εξέλιξης είναι να καλυφθούν οι καθημερινά αυξανόμενες υλικές ανάγκες του ανθρώπου και η ανάγκη του να βελτιώνει συνεχώς το βιοτικό επίπεδό του. Αυτή είναι η θεωρητική βάση του Σατανά για την εξέλιξη της επιστήμης. Ωστόσο, τι έχει προσφέρει η επιστήμη στην ανθρωπότητα; Από τι αποτελείται το περιβάλλον με το οποίο συνδεόμαστε; Δεν έχει μολυνθεί ο αέρας που αναπνέει η ανθρωπότητα; Το νερό που πίνουμε, είναι ακόμα πραγματικά καθαρό; (Όχι.) Τα τρόφιμα που καταναλώνουμε είναι φυσικά; Η πλειονότητα αυτών αναπτύσσονται με χημικά λιπάσματα και καλλιεργούνται με γενετική τροποποίηση, ενώ γίνονται επίσης μεταλλάξεις μέσω διαφόρων επιστημονικών μεθόδων. Ακόμα και τα φρούτα και τα λαχανικά που τρώμε δεν είναι πλέον φυσικά. Ακόμα και τα φυσικά αυγά δεν είναι εύκολο σήμερα για τους ανθρώπους να τα βρουν, και τα αυγά δεν έχουν την ίδια γεύση που είχαν παλιά, καθώς έχουν περάσει ήδη μέσα από τη διεργασία της επονομαζόμενης επιστήμης του Σατανά. Κοιτάζοντας τη γενικότερη εικόνα, η ατμόσφαιρα στο σύνολό της έχει καταστραφεί και μολυνθεί· τα βουνά, οι λίμνες, τα δάση, τα ποτάμια, οι ωκεανοί και τα πάντα επάνω και κάτω από το έδαφος έχουν καταστραφεί από τα επονομαζόμενα επιστημονικά επιτεύγματα. Με λίγα λόγια, ολόκληρο το φυσικό περιβάλλον, το περιβάλλον διαβίωσης το οποίο έδωσε ο Θεός στην ανθρωπότητα, έχει καταστραφεί και διαλυθεί από την επονομαζόμενη επιστήμη. Παρόλο που υπάρχουν πολλοί που έχουν αποκτήσει αυτό που ήλπιζαν από άποψη της ποιότητας ζωής που επιζητούσαν, ικανοποιώντας τόσο τις επιθυμίες τους όσο και τη σάρκα τους, το περιβάλλον μέσα στο οποίο διαβιεί ο άνθρωπος έχει ουσιαστικά καταστραφεί και αφανιστεί από τα διάφορα «επιτεύγματα» που επέφερε η επιστήμη. Τώρα, δεν έχουμε πλέον το δικαίωμα να αναπνέουμε ίχνος καθαρού αέρα. Δεν είναι αυτή η θλίψη της ανθρωπότητας; Έχει μείνει καθόλου ίχνος ευτυχίας για την οποία να μπορεί να μιλάει ο άνθρωπος, όταν πρέπει να ζει σε τέτοιον τόπο; Αυτός ο τόπος και το φυσικό περιβάλλον στο οποίο διαβιεί ο άνθρωπος, από τις απαρχές, δημιουργήθηκε από τον Θεό για τον άνθρωπο. Το νερό που πίνουν οι άνθρωποι, ο αέρας που αναπνέουν, η τροφή που τρώνε, τα φυτά, τα δέντρα και οι ωκεανοί —κάθε κομμάτι αυτού του περιβάλλοντος διαβίωσης— δόθηκε από τον Θεό στον άνθρωπο· είναι φυσικό και λειτουργεί σύμφωνα με έναν φυσικό νόμο που έχει θεσπίσει ο Θεός. Αν δεν υπήρχε επιστήμη, οι άνθρωποι θα ήταν χαρούμενοι και θα μπορούσαν να απολαμβάνουν τα πάντα στην πιο ανέγγιχτη κατάστασή τους, σε αρμονία με τον τρόπο του Θεού και σύμφωνα με τα όσα τους έχει απονείμει ο Θεός για να απολαμβάνουν. Σήμερα, ωστόσο, όλα έχουν καταστραφεί και αφανιστεί από τον Σατανά. Ο θεμελιώδης τόπος διαβίωσης του ανθρώπου δεν είναι πλέον ανέγγιχτος. Όμως, κανένας δεν μπορεί να αναγνωρίσει τι το προκάλεσε αυτό ή πώς προήλθε και, ακόμα περισσότεροι άνθρωποι προσεγγίζουν την επιστήμη και την κατανοούν μέσα από τις ιδέες που τους έχει ενσταλάξει ο Σατανάς. Δεν είναι αυτό εξαιρετικά απεχθές και ελεεινό; Με τον Σατανά να έχει καταλάβει τον χώρο στον οποίο υπάρχουν οι άνθρωποι και το περιβάλλον στο οποίο ζουν, να τα έχει διαφθείρει και να τα έχει φέρει σε αυτήν την κατάσταση, και με την ανθρωπότητα να συνεχίζει να αναπτύσσεται με αυτόν τον τρόπο, υπάρχει κάποια ανάγκη να καταστρέψει ο Θεός προσωπικά αυτούς τους ανθρώπους; Αν οι άνθρωποι συνεχίσουν να αναπτύσσονται με αυτόν τον τρόπο, ποια κατεύθυνση θα πάρουν; (Θα εξολοθρευθούν.) Πώς θα εξολοθρευθούν; Εκτός από τη γεμάτη απληστία αναζήτησή τους για φήμη και κέρδος, οι άνθρωποι εξακολουθούν να πραγματοποιούν επιστημονικές εξερευνήσεις και εις βάθος έρευνα, και έπειτα να ενεργούν αδιάκοπα με τέτοιον τρόπο, ώστε να ικανοποιούν τις δικές τους υλικές ανάγκες και πόθους· ποιες είναι, τότε, οι συνέπειες για τον άνθρωπο; Πρώτα απ’ όλα, διαταράσσεται η οικολογική ισορροπία και, όταν συμβεί αυτό, τα σώματα των ανθρώπων, τα ζωτικά τους όργανα, αμαυρώνονται και φθείρονται από αυτό το ανισόρροπο περιβάλλον, ενώ εξαπλώνονται διάφορες λοιμώδεις ασθένειες και λοιμοί σε όλον τον κόσμο. Δεν είναι αλήθεια ότι αυτή είναι τώρα μια κατάσταση στην οποία ο άνθρωπος δεν έχει κανέναν έλεγχο; Τώρα που το κατανοείτε αυτό, αν η ανθρωπότητα δεν ακολουθεί τον Θεό, αλλά ακολουθεί πάντοτε τον Σατανά με αυτόν τον τρόπο —χρησιμοποιώντας τη γνώση για να πλουτίζουν συνεχώς, χρησιμοποιώντας την επιστήμη για να εξερευνούν αδιάκοπα το μέλλον της ζωής των ανθρώπων, χρησιμοποιώντας αυτού του είδους τη μέθοδο για να συνεχίζουν να ζούνε— μπορείτε να αναγνωρίσετε πώς θα τελειώσει αυτό για την ανθρωπότητα; (Θα σημάνει τον αφανισμό.) Ναι, θα είναι ο αφανισμός: Η ανθρωπότητα πλησιάζει στον αφανισμό της ένα βήμα τη φορά. Τώρα φαίνεται λες και η επιστήμη είναι κάποιο είδος μαγικού φίλτρου το οποίο έχει ετοιμάσει ο Σατανάς για τον άνθρωπο, ώστε όταν προσπαθείτε να διακρίνετε τα πράγματα, το κάνετε εν μέσω μιας ομιχλώδους καταχνιάς· όσο σκληρά κι αν προσπαθείτε να κοιτάξετε, δεν μπορείτε να δείτε τα πράγματα καθαρά και όσο σκληρά κι αν προσπαθείτε, δεν μπορείτε να βγάλετε άκρη τι συμβαίνει. Ο Σατανάς, ωστόσο, εξακολουθεί να χρησιμοποιεί το όνομα της επιστήμης για να σου ανοίξει την όρεξη και να σε τραβήξει από τη μύτη, με το ένα πόδι να ακολουθεί το άλλο, προς την άβυσσο και τον θάνατο. Δεν είναι έτσι; (Ναι, έτσι είναι.) Αυτός είναι ο δεύτερος τρόπος με τον οποίον ο Σατανάς διαφθείρει την ανθρωπότητα.\nΗ παράδοση είναι ο τρίτος τρόπος με τον οποίο ο Σατανάς διαφθείρει τον άνθρωπο. Υπάρχουν πολλές ομοιότητες ανάμεσα στην παράδοση και στη δεισιδαιμονία, μα η διαφορά είναι ότι η παράδοση εμπεριέχει συγκεκριμένες ιστορίες, αναφορές και πηγές. Ο Σατανάς έχει κατασκευάσει και εφεύρει πολλούς λαϊκούς μύθους ή ιστορίες που βρίσκονται σε βιβλία ιστορίας, αφήνοντας τους ανθρώπους με μια βαθιά χαραγμένη εικόνα για την παράδοση ή για δεισιδαιμονικούς χαρακτήρες. Για παράδειγμα, στην Κίνα υπάρχουν οι «Οχτώ Αθάνατοι που διασχίζουν τη Θάλασσα», «Το ταξίδι προς τη Δύση», «ο Αυτοκράτορας του Νεφρίτη», ο «Νετζά που κατακτά τον Βασιλιά Δράκοντα» και η «Ανακήρυξη των Θεών». Δεν έχουν όλα αυτά ριζώσει βαθιά στα μυαλά των ανθρώπων; Ακόμα και αν κάποιοι από εσάς δεν γνωρίζετε όλες τις λεπτομέρειες, γνωρίζετε παρ’ όλα αυτά τις ιστορίες γενικά, και είναι αυτό το γενικό περιεχόμενο που μένει στην καρδιά και στο μυαλό σου και δεν μπορείς να τα ξεχάσεις. Αυτές είναι διάφορες ιδέες ή διάφοροι μύθοι που ετοίμασε ο Σατανάς για τον άνθρωπο πριν από πολύ καιρό, και τα οποία έχουν διαδοθεί σε διαφορετικές χρονικές στιγμές. Αυτά τα πράγματα βλάπτουν και διαβρώνουν απευθείας τις ψυχές των ανθρώπων και κάνουν επανειλημμένα στους ανθρώπους μάγια. Αυτό σημαίνει ότι μόλις αποδεχθείς αυτήν την παράδοση, τις ιστορίες ή τα δεισιδαιμονικά πράγματα, μόλις ριζώσουν μέσα στο μυαλό σου και μπουν και μείνουν στην καρδιά σου, τότε είσαι σαν μαγεμένος —αρχίζεις να μπερδεύεσαι και να επηρεάζεσαι από αυτές τις πολιτιστικές παγίδες, αυτές τις ιδέες και ιστορίες της παράδοσης. Επηρεάζουν τη ζωή σου, τη στάση σου στη ζωή, καθώς και την κρίση σου για τα πράγματα. Ακόμη περισσότερο, επηρεάζουν την αναζήτησή σου για το αληθινό μονοπάτι στη ζωή: Πρόκειται πραγματικά για κακά μάγια! Όσο κι αν προσπαθείς, δεν μπορείς να τα λύσεις· τα χτυπάς, αλλά δεν μπορείς να τα σπάσεις· τα πολεμάς, αλλά δεν μπορείς να τα διώξεις. Επιπλέον, αφότου οι άνθρωποι βρεθούν κάτω από αυτά τα μάγια, χωρίς να το γνωρίζουν, αρχίζουν εν αγνοία τους να λατρεύουν τον Σατανά, καλλιεργώντας την εικόνα του Σατανά στην καρδιά τους. Με άλλα λόγια, ορίζουν τον Σατανά ως είδωλό τους, αντικείμενο λατρείας και θαυμασμού, φτάνοντας ακόμα και στο σημείο να τον θεωρούν Θεό. Χωρίς να το γνωρίζουν, αυτά τα πράγματα βρίσκονται στις καρδιές των ανθρώπων και ελέγχουν τα λόγια και τις πράξεις τους. Επιπλέον, πρώτα θεωρείς ότι αυτές οι ιστορίες και οι μύθοι δεν είναι αληθείς, αλλά μετά, εν αγνοία σου, αναγνωρίζεις την ύπαρξή τους, δημιουργώντας αληθινούς χαρακτήρες από αυτές και τις μετατρέποντάς τες σε πράγματα που υπάρχουν στ’ αλήθεια. Εν αγνοία σου, γίνεσαι υποσυνείδητα αποδέκτης αυτών των ιδεών και της ύπαρξης αυτών των πραγμάτων. Επίσης, υποσυνείδητα βάζεις δαίμονες, τον Σατανά και είδωλα μέσα στο ίδιο σου το σπίτι και μέσα στην καρδιά σου —πρόκειται πραγματικά για μάγια! Έχουν απήχηση σ’ εσάς αυτά τα λόγια; (Ναι.) Υπάρχουν κάποιοι ανάμεσά σας που να έχουν κάψει θυμιάματα και λατρέψει τον Βούδα; (Ναι.) Ποιος ήταν, λοιπόν, ο σκοπός για τον οποίο κάψατε αυτά τα θυμιάματα και λατρέψατε τον Βούδα; (Η προσευχή για ειρήνη.) Τώρα που το σκέφτεστε, δεν είναι παράλογο να προσεύχεστε στον Σατανά για ειρήνη; Ο Σατανάς φέρνει την ειρήνη; (Όχι.) Δεν βλέπετε πόσο αδαείς ήσασταν τότε; Αυτός ο τρόπος συμπεριφοράς είναι παράλογος, αδαής και αφελής, έτσι δεν είναι; Το μόνο που σκέφτεται ο Σατανάς είναι πώς να σε διαφθείρει. Ο Σατανάς δεν μπορεί με τίποτα να σου προσφέρει ειρήνη. Το μόνο που μπορεί να σου δώσει είναι προσωρινή ανακούφιση. Αλλά για να κερδίσεις αυτήν την ανακούφιση πρέπει να ορκιστείς, και αν δεν τηρήσεις την υπόσχεσή σου ή παραβείς τον όρκο που έκανες στον Σατανά, τότε θα δεις πώς θα σε βασανίσει. Όταν σε βάζει να ορκιστείς, στην πραγματικότητα, θέλει να σε ελέγξει. Όταν προσευχόσασταν για ειρήνη, αποκτήσατε ειρήνη; (Όχι.) Όχι μόνο δεν αποκτήσατε ειρήνη, αλλά, αντιθέτως, οι προσπάθειές σας έφεραν δυστυχία και ατελείωτες συμφορές· πραγματικά, έναν απεριόριστο ωκεανό πικρίας. Δεν υπάρχει ειρήνη στη σφαίρα επιρροής του Σατανά, και αυτή είναι η αλήθεια. Αυτή είναι η συνέπεια που έχουν επιφέρει στην ανθρωπότητα η φεουδαρχική δεισιδαιμονία και η παράδοση.\nΟ τελευταίος τρόπος με τον οποίον ο Σατανάς διαφθείρει τον άνθρωπο είναι οι κοινωνικές τάσεις. Αυτές οι «κοινωνικές τάσεις» περιλαμβάνουν πολλά στοιχεία. Κάποιοι λένε: «Αυτό σημαίνει την τελευταία λέξη της μόδας, τα καλλυντικά, τα χτενίσματα και τις εκλεκτές γεύσεις;» Θεωρούνται αυτά τα πράγματα κοινωνικές τάσεις; Όλα αυτά αποτελούν ένα μέρος των κοινωνικών τάσεων, αλλά δεν θα αναφερθούμε εδώ σ’ αυτά. Θέλουμε μόνο να μιλήσουμε για τις ιδέες που μεταφέρουν οι κοινωνικές τάσεις στους ανθρώπους, για τον τρόπο με τον οποίον καθορίζουν τη συμπεριφορά των ανθρώπων στον κόσμο, και για τους στόχους που θέτουν στη ζωή και τη γενικότερη στάση των ανθρώπων. Αυτά είναι πολύ σημαντικά στοιχεία, καθώς μπορούν να ελέγχουν και να επηρεάζουν την πνευματική κατάσταση του ανθρώπου. Αυτές οι τάσεις προκύπτουν η μία μετά την άλλη και όλες επιφέρουν μια σατανική επίδραση η οποία υποβαθμίζει συνεχώς τον άνθρωπο, κάνοντάς τον να χάνει συνεχώς τη συνείδηση, την ανθρώπινη φύση και τη λογική του, αποδυναμώνοντας ακόμα περισσότερο την ηθική του και την ποιότητα του χαρακτήρα του, σε βαθμό που να μπορούμε να πούμε ότι οι άνθρωποι σήμερα, στην πλειονότητά τους, δεν έχουν καμία ακεραιότητα, καθόλου ανθρώπινη φύση, αλλά ούτε και συνείδηση, πόσο μάλλον λογική. Ποιες είναι, λοιπόν, αυτές οι τάσεις; Είναι τάσεις που δεν είναι δυνατόν να διακρίνεις με γυμνό οφθαλμό. Όταν περάσει μια νέα τάση στον κόσμο, ίσως μόνο ένας μικρός αριθμός ανθρώπων να είναι στις επάλξεις, ορίζοντας τις τάσεις. Αυτοί οι άνθρωποι ξεκινούν να κάνουν κάτι καινούργιο, κι έπειτα αποδέχονται ένα είδος ιδέας ή ένα είδος προοπτικής. Ωστόσο, οι άνθρωποι, στην πλειονότητά τους, θα εξακολουθούν να μολύνονται συνεχώς, να αφομοιώνονται και να έλκονται από αυτού του είδους την τάση, μέσα σε μια κατάσταση άγνοιας, μέχρι όλοι τους, χωρίς να το γνωρίζουν, να την αποδέχονται ακούσια, να βυθίζονται σ’ αυτήν και να ελέγχονται από αυτήν. Η μία μετά την άλλη, αυτές οι τάσεις κάνουν τους ανθρώπους που δεν είναι υγιείς σε σώμα και νου, που δεν γνωρίζουν ποια είναι η αλήθεια και που δεν μπορούν να διακρίνουν μεταξύ θετικών και αρνητικών πραγμάτων, να τις αποδέχονται με χαρά, όπως και να δέχονται τις απόψεις για τη ζωή και τις αξίες που προέρχονται από τον Σατανά. Αποδέχονται ό,τι τους λέει ο Σατανάς σχετικά με το πώς να προσεγγίζουν τη ζωή και τον τρόπο ζωής που τους «χαρίζει» ο Σατανάς, και δεν έχουν μήτε τη δύναμη μήτε την ικανότητα, πόσο μάλλον την επίγνωση, να αντισταθούν. Οπότε, τι είναι ακριβώς αυτές οι τάσεις; Διάλεξα ένα απλό παράδειγμα, το οποίο ίσως σας κάνει να καταλάβετε σταδιακά. Για παράδειγμα, οι άνθρωποι στο παρελθόν διενεργούσαν τις επιχειρηματικές δραστηριότητές τους με τρόπο που δεν εξαπατούσαν κανέναν· πουλούσαν τα αγαθά τους στην ίδια τιμή, ανεξάρτητα από το ποιος ήταν ο αγοραστής. Δεν εκφράζεται εδώ ένα στοιχείο συνείδησης και ανθρώπινης φύσης; Όταν οι άνθρωποι διενεργούσαν τις επιχειρηματικές τους δραστηριότητες κατ’ αυτόν τον τρόπο, καλεί τη πίστη, μπορούμε να δούμε ότι εκείνον τον καιρό είχαν ακόμα κάποια συνείδηση και κάποια ανθρώπινη φύση. Όμως, με την όλο και αυξανόμενη απαίτηση του ανθρώπου για χρήματα, οι άνθρωποι, εν αγνοία τους, έχουν φτάσει στο σημείο να αγαπούν τα χρήματα, το κέρδος και τις απολαύσεις ολοένα πιο πολύ. Με λίγα λόγια, οι άνθρωποι δίνουν πλέον μεγαλύτερη σημασία στο χρήμα απ’ ό,τι παλαιότερα. Όταν οι άνθρωποι δίνουν μεγαλύτερη σημασία στο χρήμα, χωρίς να το καταλαβαίνουν, αρχίζουν να προσδίδουν μικρότερη σημασία στην υπόληψη, το κύρος, το καλό όνομα και την ακεραιότητά τους, έτσι δεν είναι; Όταν ασχολείσαι με επιχειρηματικές δραστηριότητες, βλέπεις άλλους να χρησιμοποιούν διάφορα μέσα, προκειμένου να εξαπατούν τους ανθρώπους και να πλουτίζουν. Παρόλο που τα χρήματα που αποκτούν προέρχονται από παράνομες δραστηριότητες, αυτοί γίνονται όλο και πιο πλούσιοι. Αν και εμπλέκονται στον ίδιο τύπο επιχειρηματικής δραστηριότητας, όλη η οικογένειά τους απολαμβάνει τη ζωή περισσότερο από ό,τι εσύ, κι εσύ νιώθεις άσχημα και μονολογείς: «Γιατί δεν μπορώ να το κάνω εγώ αυτό; Γιατί δεν μπορώ να κερδίζω όσα κερδίζουν αυτοί; Πρέπει να βρω έναν τρόπο για να κερδίζω περισσότερα χρήματα, να κάνω την επιχείρησή μου να πηγαίνει καλά». Έπειτα βάζεις τα δυνατά σου για να σκεφτείς πώς να βγάλεις ένα κάρο λεφτά. Σύμφωνα με τη συνήθη μέθοδο με την οποία βγάζεις χρήματα, δηλαδή να πουλάς τα αγαθά σου στην ίδια τιμή προς όλους τους πελάτες, όποιο κέρδος βγάλεις βγαίνει με ήσυχη τη συνείδησή σου. Ωστόσο, αυτός δεν είναι τρόπος να γίνεις γρήγορα πλούσιος. Από τη σφοδρή επιθυμία να βγάλεις κέρδος, ο τρόπος σκέψης σου υπόκειται σε μια σταδιακή μεταμόρφωση. Κατά τη διάρκεια αυτής της μεταμόρφωσης, οι αρχές της συμπεριφοράς σου αρχίζουν επίσης να αλλάζουν. Όταν εξαπατήσεις κάποιον για πρώτη φορά, διατηρείς τις επιφυλάξεις σου και λες: «Αυτή είναι η τελευταία φορά που εξαπατώ κάποιον. Δεν θα το ξανακάνω. Δεν μπορώ να εξαπατώ τους ανθρώπους. Έχει σοβαρές συνέπειες η εξαπάτηση. Θα μου επιφέρει πολλά προβλήματα!» Όταν εξαπατήσεις κάποιον για πρώτη φορά, νιώθεις κάποιον ηθικό δισταγμό εσώψυχα. Έτσι λειτουργεί η συνείδηση του ανθρώπου, σου δημιουργεί ηθικούς δισταγμούς και σε αποδοκιμάζει, ώστε να μη νιώθεις φυσιολογικά όταν εξαπατάς κάποιον. Όμως, αφότου εξαπατήσεις με επιτυχία κάποιον, βλέπεις ότι τώρα έχεις περισσότερα χρήματα από πριν και σκέφτεσαι ότι αυτή η μέθοδος μπορεί να είναι πολύ επωφελής για εσένα. Παρά τον βουβό πόνο που έχεις στην καρδιά, εξακολουθείς να νιώθεις ότι πρέπει να συγχαρείς τον εαυτό σου για την επιτυχία σου, και νιώθεις κάπως ευχαριστημένος με τον εαυτό σου. Για πρώτη φορά, εγκρίνεις τη συμπεριφορά σου και τις μεθόδους εξαπάτησής σου. Στη συνέχεια, αφότου ο άνθρωπος μολυνθεί από τη συνήθεια της εξαπάτησης, γίνεται ίδιος με κάποιον που είναι μπλεγμένος με τον τζόγο και γίνεται τζογαδόρος. Εν αγνοία σου, εγκρίνεις τη δική σου δόλια συμπεριφορά και την αποδέχεσαι. Εν αγνοία σου, εκλαμβάνεις την εξαπάτηση ως μια θεμιτή εμπορική συμπεριφορά και ως το πιο χρήσιμο μέσο για την επιβίωσή σου και για να βγάλεις τα προς το ζην. Νομίζεις πως μ’ αυτόν τον τρόπο μπορείς να κάνεις γρήγορα περιουσία. Πρόκειται για μια διαδικασία: Στην αρχή, οι άνθρωποι δεν μπορούν να αποδεχθούν μια τέτοιου είδους συμπεριφορά και περιφρονούν αυτήν τη συμπεριφορά και άσκηση. Έπειτα, αρχίζουν να πειραματίζονται οι ίδιοι με αυτήν τη συμπεριφορά, δοκιμάζοντάς τη με τον δικό τους τρόπο, και οι καρδιές τους αρχίζουν να μεταμορφώνονται σταδιακά. Τι είδους μεταμόρφωση είναι αυτή, λοιπόν; Είναι η έγκριση και η παραδοχή αυτής της τάσης, αυτών των ιδεών που σου έχουν ενσταλαχτεί μέσα από τις κοινωνικές τάσεις. Χωρίς να το συνειδητοποιείς, αν δεν εξαπατάς τους ανθρώπους όταν κάνεις δουλειές μαζί τους, νιώθεις πως είσαι σε χειρότερη μοίρα· αν δεν εξαπατάς τους ανθρώπους, νιώθεις σαν να έχεις χάσει κάτι. Χωρίς να το καταλαβαίνεις, η εξαπάτηση αυτή γίνεται η ίδια σου η ψυχή, η ραχοκοκαλιά σου, και ένα απαραίτητο είδος συμπεριφοράς που συνιστά αρχή στη ζωή σου. Αφότου ο άνθρωπος αποδεχθεί αυτήν τη συμπεριφορά και αυτόν τον τρόπο σκέψης, δεν έχει επιφέρει αυτό κάποια αλλαγή στην καρδιά του; Η καρδιά σου έχει αλλάξει, άρα έχει αλλάξει και η ακεραιότητά σου; Έχει αλλάξει η ανθρώπινη φύση σου; Έχει αλλάξει η συνείδησή σου; (Ναι.) Ναι, κάθε κομμάτι αυτού του ανθρώπου υπόκειται μια ποιοτική αλλαγή, από την καρδιά μέχρι τις σκέψεις του, σε τέτοιον βαθμό που μεταμορφώνεται από μέσα προς τα έξω. Αυτή η αλλαγή σε απομακρύνει ολοένα περισσότερο από τον Θεό, και συμβαδίζεις ολοένα περισσότερο με τον Σατανά· γίνεσαι όλο και πιο όμοιος με τον Σατανά.\nΕξετάζοντας αυτές τις κοινωνικές τάσεις, θα λέγατε ότι ασκούν μεγάλη επιρροή στους ανθρώπους; Έχουν έντονα βλαβερή επίδραση στους ανθρώπους; (Ναι.) Έχουν όντως έντονα βλαβερή επίδραση στους ανθρώπους. Τι από τον άνθρωπο διαφθείρει ο Σατανάς χρησιμοποιώντας τη μία μετά την άλλη αυτές τις κοινωνικές τάσεις; (Τη συνείδησή του, τη λογική του, την ανθρώπινη φύση του, το ήθος του και τον τρόπο με τον οποίο βλέπει τη ζωή.) Προκαλούν έναν σταδιακό εκφυλισμό των ανθρώπων, έτσι δεν είναι; Ο Σατανάς χρησιμοποιεί αυτές τις κοινωνικές τάσεις για να δελεάζει λίγο-λίγο τους ανθρώπους και να τους παρασύρει σε μια φωλιά δαιμόνων, ώστε όταν πέσουν στην παγίδα των κοινωνικών τάσεων να υποστηρίζουν, εν αγνοία τους, τα χρήματα και τις υλικές επιθυμίες, όπως επίσης και την αχρειότητα και τη βία. Όταν αυτά τα στοιχεία εισέλθουν στην καρδιά του ανθρώπου, τότε τι γίνεται ο άνθρωπος; Γίνεται ο διαβολικός Σατανάς! Γιατί; Επειδή, ποια ψυχολογική κλίση υπάρχει στην καρδιά του ανθρώπου; Τι σέβεται ο άνθρωπος; Ο άνθρωπος αρχίζει να ευχαριστιέται την αχρειότητα και τη βία, ενώ δεν αγαπά την ομορφιά ή την καλοσύνη, πόσο μάλλον την ειρήνη. Οι άνθρωποι δεν είναι πρόθυμοι να ζουν την απλή ζωή της κανονικής ανθρώπινης φύσης, μα αντιθέτως επιθυμούν να απολαμβάνουν υψηλό γόητρο και μεγάλο πλούτο, να γλεντάνε με σαρκικές απολαύσεις, να κάνουν τα πάντα για να ικανοποιήσουν τη σάρκα τους, χωρίς περιορισμούς, χωρίς τίποτα να τους δεσμεύει· με άλλα λόγια, να κάνουν ό,τι θέλουν. Όταν, λοιπόν, ο άνθρωπος βρεθεί βυθισμένος σε αυτού του είδους τις κοινωνικές τάσεις, μπορεί η γνώση που έχεις αποκτήσει να σε βοηθήσει να απελευθερωθείς; Μπορεί η κατανόησή σου για την παράδοση και τις δεισιδαιμονίες να σε βοηθήσουν να ξεφύγεις από αυτήν την τρομερή δυσχέρεια; Μπορούν τα παραδοσιακά ήθη και οι παραδοσιακές τελετές που γνωρίζει ο άνθρωπος, να τον βοηθήσουν να βάλει όρια; Ας πάρουμε, για παράδειγμα, το Κλασικό των Τριών Χαρακτήρων. Μπορεί να βοηθήσει τους ανθρώπους να βγουν από τον βούρκο αυτών των τάσεων; (Όχι, δεν μπορεί.) Επομένως, ο άνθρωπος γίνεται όλο και πιο σατανικός, υπερόπτης, αλαζόνας, εγωιστής και κακοήθης. Δεν υπάρχει πλέον καμία στοργικότητα ανάμεσα στους ανθρώπους, κανένα αίσθημα αγάπης ανάμεσα στα μέλη της οικογένειας, καμία κατανόηση μεταξύ των συγγενών και των φίλων· οι ανθρώπινες σχέσεις χαρακτηρίζονται πλέον από τη βία. Όλοι οι άνθρωποι ανεξαιρέτως θέλουν να χρησιμοποιούν βίαιες μεθόδους για να ζουν ανάμεσα στους συνανθρώπους τους· αποκτούν τα προς το ζην χρησιμοποιώντας βία· κερδίζουν τα υπάρχοντά τους και αποκομίζουν οφέλη χρησιμοποιώντας βία, χρησιμοποιούν βίαιους και σατανικούς τρόπους για να κάνουν ό,τι θέλουν. Δεν είναι τρομακτική αυτή η ανθρώπινη φύση; (Ναι.) Τώρα που ακούσατε όλα αυτά τα πράγματα για τα οποία μόλις μίλησα, δεν πιστεύετε ότι είναι τρομακτικό να ζει κανείς σε αυτό το περιβάλλον, σε αυτόν τον κόσμο, και ανάμεσα σε αυτά τα είδη ανθρώπων, μέσα στα οποία διαφθείρει ο Σατανάς την ανθρωπότητα; (Ναι.) Δεν έχετε νιώσει ποτέ εσείς οι ίδιοι, λοιπόν, ότι είστε αξιοθρήνητοι; Πρέπει να το νιώθετε κάπως τώρα, σωστά; (Το νιώθω.) Από τον τόνο της φωνής σας, φαίνεται να σκέφτεστε: «Ο Σατανάς έχει τόσους διαφορετικούς τρόπους για να διαφθείρει τον άνθρωπο. Δράττεται κάθε ευκαιρίας και βρίσκεται όπου κι αν κοιτάξουμε. Μπορεί ακόμα να σωθεί ο άνθρωπος»; Μπορεί ακόμα να σωθεί ο άνθρωπος; Μπορούν οι άνθρωποι να σώσουν οι ίδιοι τους εαυτούς τους; (Όχι.) Μπορεί ο Αυτοκράτορας του Νεφρίτη να σώσει τον άνθρωπο; Μπορεί ο Κομφούκιος να σώσει τον άνθρωπο; Μπορεί η Μποντισάτβα Γκουάν Γιν να σώσει τον άνθρωπο; (Όχι.) Οπότε, ποιος μπορεί να σώσει τον άνθρωπο; (Ο Θεός.) Ορισμένοι, ωστόσο, θα θέσουν στις καρδιές τους ερωτήματα όπως το εξής: «Ο Σατανάς μάς βλάπτει με τόση αγριότητα, με τέτοια μανία που δεν έχουμε καμία ελπίδα να ζήσουμε τη ζωή, αλλά και καμία εμπιστοσύνη να ζήσουμε τη ζωή. Όλοι ζούμε βουτηγμένοι στη διαφθορά και κάθε άνθρωπος ανεξαιρέτως αντιστέκεται στον Θεό έτσι κι αλλιώς, και τώρα οι καρδιές μας έχουν βυθιστεί και φτάσει στον πάτο. Οπότε, πού είναι ο Θεός τη στιγμή που μας διαφθείρει ο Σατανάς; Τι κάνει ο Θεός; Ό,τι κι αν είναι αυτό που κάνει ο Θεός για εμάς, εμείς δεν το νιώθουμε ποτέ!» Ορισμένοι άνθρωποι αναπόφευκτα νιώθουν απεγνωσμένοι και αναπόφευκτα νιώθουν, ως έναν βαθμό, αποκαρδιωμένοι, σωστά; Σε εσάς, αυτό το συναίσθημα είναι πολύ βαθύ, επειδή όλα όσα έχω πει έχουν ως σκοπό να επιτρέψουν στους ανθρώπους να καταλάβουν σιγά-σιγά, να νιώσουν όλο και πιο πολύ ότι δεν τους έχει μείνει καμία ελπίδα, να νιώσουν όλο και πιο πολύ ότι ο Θεός τούς έχει εγκαταλείψει. Αλλά μην ανησυχείτε. Το θέμα για τη σημερινή συναναστροφή μας, «η μοχθηρότητα του Σατανά», δεν είναι το πραγματικό θέμα. Για να μιλήσουμε, ωστόσο, για την ουσία της αγιοσύνης του Θεού, θα πρέπει πρώτα να συζητήσουμε για τον τρόπο με τον οποίον ο Σατανάς διαφθείρει τον άνθρωπο και για τη μοχθηρότητα του Σατανά, ώστε να καταστεί πιο σαφές στους ανθρώπους σε τι είδους κατάσταση βρίσκεται σήμερα ο άνθρωπος. Ο ένας στόχος αυτής της συζήτησης είναι να μπορέσουν οι άνθρωποι να γνωρίσουν τη μοχθηρότητα του Σατανά, ενώ ο άλλος είναι να μπορέσουν οι άνθρωποι να κατανοήσουν πιο βαθιά τι είναι η πραγματική αγιοσύνη.\nΔεν έχω μιλήσει με περισσότερες λεπτομέρειες γι’ αυτά τα πράγματα που συζητήσαμε απ’ ό,τι την προηγούμενη φορά; (Ναι.) Άρα, τώρα κατανοείτε τα πράγματα λίγο πιο βαθιά; (Ναι.) Ξέρω ότι πολλοί από τους ανθρώπους περιμένουν από Εμένα τώρα να πω τι ακριβώς είναι η αγιοσύνη του Θεού, αλλά όταν μιλάω για την αγιοσύνη του Θεού, πρώτα αναφέρομαι στις πράξεις του Θεού. Θα πρέπει να ακούτε όλοι προσεκτικά. Στη συνέχεια θα σας ρωτήσω τι ακριβώς είναι η αγιοσύνη του Θεού. Δεν θα σας το πω με άμεσο τρόπο. Αντιθέτως, θα σας αφήσω να προσπαθήσετε να το καταλάβετε μόνοι σας· θα σας δώσω περιθώριο για να το καταλάβετε. Τι έχετε να πείτε γι’ αυτήν τη μέθοδο; (Ακούγεται καλή.) Τότε, ακούστε με προσοχή καθώς συνεχίζω.\nΌποτε ο Σατανάς διαφθείρει τον άνθρωπο, ή προκαλεί ανείπωτο κακό στον άνθρωπο, ο Θεός δεν κάθεται απλώς βαριεστημένα, ούτε είναι πως δεν δίνει σημασία ή κάνει τα στραβά μάτια για τους εκλεκτούς Του. Ο Θεός καταλαβαίνει ξεκάθαρα όλα όσα κάνει ο Σατανάς. Ό,τι κι αν κάνει ο Σατανάς, όποια τάση κι αν προσπαθεί να αναδείξει, ο Θεός γνωρίζει όλα όσα προσπαθεί να κάνει ο Σατανάς και δεν εγκαταλείπει τους εκλεκτούς Του. Αντιθέτως, χωρίς να τραβάει την προσοχή, μυστικά, αθόρυβα, ο Θεός κάνει ό,τι είναι απαραίτητο. Όταν ο Θεός ξεκινά το έργο επάνω σε κάποιον, όταν επιλέγει κάποιον, δεν προκηρύσσει αυτήν την είδηση σε κανέναν, ούτε την προκηρύσσει στον Σατανά, πόσο μάλλον κάνει οποιεσδήποτε μεγάλες κινήσεις. Πολύ αθόρυβα, πολύ φυσιολογικά κάνει απλώς ό,τι είναι απαραίτητο. Πρώτα, επιλέγει μια οικογένεια για εσένα· το υπόβαθρο της οικογένειάς σου, το ποιοι είναι οι γονείς σου, ποιοι ήταν οι πρόγονοί σου, όλα αυτά ο Θεός τα αποφασίζει από πριν. Με άλλα λόγια, ο Θεός δεν λαμβάνει αυτές τις αποφάσεις στιγμιαία· αντίθετα, είχε ξεκινήσει αυτό το έργο πριν από πολύ καιρό. Μόλις ο Θεός επιλέξει μια οικογένεια για εσένα, έπειτα επιλέγει την ημερομηνία που θα γεννηθείς. Έπειτα, ο Θεός παρακολουθεί καθώς γεννιέσαι και έρχεσαι κλαίγοντας σε αυτόν τον κόσμο. Παρακολουθεί τη γέννα σου, παρακολουθεί καθώς εκστομίζεις τα πρώτα σου λόγια, παρακολουθεί όταν παραπατάς και κάνεις τα πρώτα σου βήματα, καθώς μαθαίνεις να περπατάς. Πρώτα κάνεις ένα βήμα και μετά ακολουθεί ένα δεύτερο… και τώρα μπορείς να τρέξεις, να πηδήξεις, να μιλήσεις, να εκφράσεις τα αισθήματά σου. Καθώς οι άνθρωποι μεγαλώνουν, το βλέμμα του Σατανά είναι εστιασμένο επάνω σε κάθε άνθρωπο, ακριβώς όπως η τίγρη παραμονεύει τη λεία της. Όμως, ο Θεός δεν έχει υποστεί ποτέ κανενός είδος περιορισμό καθώς φέρει εις πέρας το έργο Του, είτε αυτός προέρχεται από ανθρώπους, γεγονότα ή πράγματα, είτε από τον χώρο ή τον χρόνο· κάνει αυτό που οφείλει να κάνει και κάνει αυτό που πρέπει. Ενόσω μεγαλώνεις, ενδέχεται να έρθεις αντιμέτωπος με πολλά πράγματα που δεν σου αρέσουν, όπως ασθένειες και απογοητεύσεις. Αλλά καθώς θα διαβαίνεις αυτό το μονοπάτι, η ζωή σου και το μέλλον σου θα βρίσκονται αυστηρά υπό τη φροντίδα του Θεού. Ο Θεός σού δίνει μια γνήσια εγγύηση που θα ισχύει για όλη σου τη ζωή, επειδή Αυτός βρίσκεται ακριβώς εκεί, στο πλάι σου, σε φυλάει και σε προσέχει. Εσύ μεγαλώνεις χωρίς να το γνωρίζεις αυτό. Αρχίζεις να έρχεσαι σε επαφή με νέα πράγματα και ξεκινάς να μαθαίνεις αυτόν τον κόσμο και αυτήν την ανθρωπότητα. Τα πάντα είναι ολοκαίνουργια σ’ εσένα. Έχεις κάποια πράγματα που σου αρέσει να κάνεις. Ζεις μέσα στη δική σου ανθρώπινη φύση, ζεις μέσα στον δικό σου χώρο διαβίωσης και δεν έχεις την παραμικρή ιδέα σχετικά με την ύπαρξη του Θεού. Όμως, ο Θεός παρακολουθεί κάθε σου βήμα καθώς μεγαλώνεις, και σε παρακολουθεί καθώς κάνεις δρασκελιές προς τα εμπρός. Ακόμα κι όταν αποκτάς γνώση ή σπουδάζεις την επιστήμη, ο Θεός δεν έχει φύγει από το πλάι σου ούτε ένα βήμα. Είσαι απλώς το ίδιο όπως όλοι στο ότι, στην πορεία της γνωριμίας του κόσμου και της συμμετοχής σ’ αυτόν, έχεις καθορίσει τα δικά σου ιδανικά, έχεις τα δικά σου χόμπι, τα δικά σου ενδιαφέροντα, και τρέφεις τις δικές σου μεγαλόπνοες φιλοδοξίες. Συχνά σκέφτεσαι σοβαρά το μέλλον σου, σκιαγραφώντας συχνά το πώς θα έπρεπε να μοιάζει το μέλλον σου. Ωστόσο, ό,τι κι αν προκύψει στην πορεία, ο Θεός βλέπει καθαρά τα πάντα να συμβαίνουν. Μπορεί εσύ ο ίδιος να έχεις ξεχάσει το παρελθόν σου, όμως για τον Θεό, δεν υπάρχει κανένας που να μπορεί να σε καταλάβει καλύτερα από Αυτόν. Ζεις, μεγαλώνεις, ωριμάζεις υπό το βλέμμα του Θεού. Κατά τη διάρκεια αυτής της περιόδου, η πιο σημαντική εργασία του Θεού είναι κάτι που κανένας ποτέ δεν αντιλαμβάνεται, κάτι που κανένας δεν γνωρίζει. Το σίγουρο είναι ότι ο Θεός δεν το είπε σε κανέναν. Άρα ποιο είναι το κρισιμότερο πράγμα; Mπορεί να ειπωθεί ότι αυτή είναι η εγγύηση ότι ο Θεός θα σώσει κάποιον άνθρωπο. Αυτό σημαίνει ότι αν ο Θεός θέλει να σώσει αυτόν τον άνθρωπο, πρέπει να το κάνει. Αυτή η εργασία είναι ζωτικής σημασίας, τόσο για τον άνθρωπο όσο και για τον Θεό. Γνωρίζετε ποια είναι; Φαίνεται να μην έχετε καμία αίσθηση περί αυτού ή καμία σκέψη περί αυτού, οπότε θα σας το πω. Από τη στιγμή της γέννησής σας μέχρι σήμερα, ο Θεός έχει επιτελέσει πολύ έργο επάνω σας, αλλά δεν σας δίνει λεπτομερή αναφορά για τα όσα έχει κάνει. Ο Θεός δεν σας επέτρεψε να το γνωρίζετε αυτό και ούτε σας το είπε. Ωστόσο, για την ανθρωπότητα, οτιδήποτε κάνει Εκείνος είναι σημαντικό. Για τον Θεό, είναι κάτι που πρέπει να κάνει. Μέσα στην καρδιά Του υπάρχει κάτι σημαντικό που πρέπει να κάνει, το οποίο υπερβαίνει κατά πολύ οποιοδήποτε από αυτά τα πράγματα. Αυτό είναι ότι από τη στιγμή της γέννησης ενός ανθρώπου μέχρι σήμερα, ο Θεός πρέπει να εγγυηθεί την ασφάλειά τους. Όταν ακούτε αυτά τα λόγια, μπορεί να νιώσετε ότι δεν καταλαβαίνετε πλήρως. Μπορεί να ρωτήσετε «Είναι τόσο σημαντική αυτή η ασφάλεια;» Ποια είναι, λοιπόν, η κυριολεκτική έννοια της «ασφάλειας»; Ίσως την εκλαμβάνετε ότι σημαίνει ειρήνη ή ίσως την εκλαμβάνετε ότι σημαίνει να μη βιώνετε ποτέ οποιαδήποτε συμφορά ή καταστροφή, να ζείτε καλά, να έχετε μια κανονική ζωή. Όμως, μέσα στις καρδιές σας, πρέπει να γνωρίζετε ότι δεν είναι τόσο απλό. Άρα, τι ακριβώς είναι αυτό το πράγμα για το οποίο μιλάω, αυτό το οποίο πρέπει να κάνει ο Θεός; Τι σημαίνει ασφάλεια για τον Θεό; Είναι πραγματικά εγγύηση για την κανονική σημασία της λέξης «ασφάλεια»; Όχι. Οπότε, τι είναι αυτό που κάνει ο Θεός; Αυτή η «ασφάλεια» σημαίνει ότι δεν θα σε κατασπαράξει ο Σατανάς. Είναι σημαντικό αυτό; Το ότι δεν θα σε κατασπαράξει ο Σατανάς αφορά την ασφάλειά σου ή όχι; Ναι, αφορά την προσωπική σου ασφάλεια και δεν μπορεί να υπάρξει τίποτα πιο σημαντικό. Από τη στιγμή που θα σε κατασπαράξει ο Σατανάς, η ψυχή σου και η σάρκα σου δεν ανήκουν πλέον στον Θεό. Ο Θεός δεν θα σε σώσει πια. Ο Θεός εγκαταλείπει ψυχές και ανθρώπους που έχει κατασπαράξει ο Σατανάς. Οπότε, αυτό που λέω είναι ότι το πιο σημαντικό πράγμα που έχει να κάνει ο Θεός είναι να εγγυηθεί αυτήν την ασφάλειά σου, να εγγυηθεί ότι δεν θα σε κατασπαράξει ο Σατανάς. Αυτό είναι πολύ σημαντικό, έτσι δεν είναι; Συνεπώς, γιατί δεν μπορείτε να απαντήσετε; Φαίνεται ότι δεν μπορείτε να νιώσετε την απέραντη καλοσύνη του Θεού!\nΟ Θεός κάνει πολύ περισσότερα εκτός από το να εγγυάται την ασφάλεια των ανθρώπων, να εγγυάται ότι δεν θα κατασπαραχτούν από τον Σατανά· κάνει, επίσης, πολύ έργο προετοιμασίας, πριν να επιλέξει και να σώσει κάποιον. Κατά πρώτον ο Θεός κάνει σχολαστικές προετοιμασίες όσον αφορά το τι χαρακτήρα θα έχεις, σε τι οικογένεια θα γεννηθείς, ποιοι θα είναι οι γονείς σου, πόσα αδέλφια θα έχεις, και ποια θα είναι η θέση, η οικονομική κατάσταση και οι συνθήκες της οικογένειας στην οποία θα γεννηθείς. Γνωρίζετε σε τι είδους οικογένεια γεννιούνται οι περισσότεροι εκλεκτοί του Θεού; Είναι επιφανείς οικογένειες; Δεν μπορούμε να πούμε με σιγουριά ότι δεν υπάρχουν καθόλου εκλεκτοί που να έχουν γεννηθεί σε επιφανείς οικογένειες. Μπορεί να υπάρχουν κάποιες, αλλά είναι πολύ λίγες. Γεννιούνται σε οικογένειες εξαιρετικά πλούσιες, δισεκατομμυριούχων ή πολυεκατομμυριούχων; Όχι, δεν γεννιούνται σχεδόν ποτέ σε τέτοιου είδους οικογένειες. Οπότε, σε τι είδους οικογένεια τοποθετεί κυρίως ο Θεός αυτούς τους ανθρώπους; (Σε συνηθισμένες οικογένειες.) Ποιες οικογένειες πρέπει να θεωρούνται «συνηθισμένες οικογένειες»; Περιλαμβάνουν τις οικογένειες εργαζομένων —εκείνες, δηλαδή, που στηρίζονται σε μισθούς για να επιβιώσουν, που μπορούν να καλύψουν τις βασικές ανάγκες και δεν είναι πολύ ευκατάστατες· περιλαμβάνουν, επίσης, τις οικογένειες αγροτών. Οι αγρότες στηρίζονται στις καλλιέργειές τους για το φαγητό τους, έχουν σιτηρά για να τρώνε και ρούχα για να φορούν, και δεν πεινούν ούτε παγώνουν. Μετά, υπάρχουν μερικές οικογένειες οι οποίες έχουν μια μικρή επιχείρηση, και κάποιες στις οποίες οι γονείς είναι διανοούμενοι, οι οποίες μπορούν επίσης να θεωρηθούν συνηθισμένες οικογένειες. Υπάρχουν, επίσης, κάποιοι γονείς, οι οποίοι είναι υπάλληλοι γραφείου ή χαμηλόβαθμα κυβερνητικά στελέχη, που κι αυτοί δεν μπορούν να θεωρηθούν ότι ανήκουν σε επιφανείς οικογένειες. Οι περισσότεροι γεννιούνται σε συνηθισμένες οικογένειες, και αυτό είναι κάτι που το διευθετεί ο Θεός. Αυτό σημαίνει ότι, πάνω απ’ όλα, το περιβάλλον στο οποίο ζείτε δεν είναι η πλούσια οικογένεια που μπορεί να φαντάζεστε και είναι μια οικογένεια που έχει αποφασίσει για εσάς ο Θεός, και η πλειονότητα των ανθρώπων ζει εντός των ορίων μιας τέτοιου είδους οικογένειας. Τι συμβαίνει, λοιπόν, με την κοινωνική θέση; Η οικονομική κατάσταση των περισσότερων γονέων είναι μέση και δεν έχουν υψηλή κοινωνική θέση, τους αρκεί απλώς να έχουν μια δουλειά. Περιλαμβάνονται κυβερνήτες; Ή πρόεδροι εθνών; (Όχι.) Το πολύ-πολύ να είναι διευθυντές σε μια μικρή επιχείρηση ή ιδιοκτήτες μικρών επιχειρήσεων. Η κοινωνική θέση τους είναι μικρομεσαία και η οικονομική κατάστασή τους μέση. Ένας άλλος παράγοντας είναι το περιβάλλον διαβίωσης της οικογένειας. Πρώτα απ’ όλα, δεν υπάρχουν γονείς ανάμεσα σ’ αυτές τις οικογένειες οι οποίοι θα προέτρεπαν ξεκάθαρα τα παιδιά τους να γίνουν μάντεις και να λένε τη μοίρα· αυτές οι περιπτώσεις είναι πολύ λίγες. Οι περισσότεροι γονείς είναι αρκετά φυσιολογικοί. Την ίδια στιγμή που ο Θεός επιλέγει τους ανθρώπους, κανονίζει αυτού του είδους το περιβάλλον για τους ανθρώπους, που είναι εξαιρετικά επωφελές για το έργο της σωτηρίας των ανθρώπων που επιτελεί. Επιφανειακά φαίνεται ότι ο Θεός δεν έχει κάνει τίποτα ιδιαίτερα συνταρακτικό για τον άνθρωπο· απλώς προχωρά μυστικά σε όλα τα πράγματα που κάνει, ταπεινά και αθόρυβα. όμως, στην πραγματικότητα, όλα όσα κάνει ο Θεός τα κάνει για να θέσει τα θεμέλια για τη σωτηρία σου, να προετοιμάσει το έδαφος και όλες τις απαραίτητες συνθήκες για τη σωτηρία σου. Στη συνέχεια, ο Θεός φέρνει τον κάθε άνθρωπο ενώπιόν Του, τον καθένα σε μια καθορισμένη ώρα: Τότε είναι που ακούς τη φωνή του Θεού· τότε έρχεσαι ενώπιόν Του. Μέχρι να συμβεί αυτό, κάποιοι θα έχουν ήδη γίνει οι ίδιοι γονείς, ενώ άλλοι θα είναι απλώς τα παιδιά κάποιων. Με άλλα λόγια, κάποιοι θα έχουν παντρευτεί και θα έχουν κάνει παιδιά, ενώ κάποιοι θα είναι ακόμα ελεύθεροι, δεν θα έχουν ξεκινήσει τη δική τους οικογένεια. Ασχέτως, όμως, της κατάστασης στην οποία θα βρίσκεται ο καθένας, ο Θεός έχει ήδη καθορίσει τη στιγμή που θα επιλεχτείς, όταν το ευαγγέλιο και τα λόγια Του θα φτάσουν σ’ εσένα. Ο Θεός έχει καθορίσει τις συνθήκες, έχει αποφασίσει για ένα συγκεκριμένο πρόσωπο ή ένα συγκεκριμένο πλαίσιο μέσα από το οποίο θα φτάσει σ’ εσένα το ευαγγέλιο, ώστε να μπορέσεις να ακούσεις τα λόγια του Θεού. Ο Θεός έχει ήδη ετοιμάσει για σένα όλες τις απαραίτητες συνθήκες. Μ’ αυτόν τον τρόπο, αν και εν αγνοία του, ο άνθρωπος παρουσιάζεται ενώπιόν Του και επιστρέφει στην οικογένεια του Θεού. Επίσης εν αγνοία του, ο άνθρωπος ακολουθεί τον Θεό και εισέρχεται σε κάθε βήμα του έργου Του, εισερχόμενος σε κάθε βήμα της οδού του έργου που έχει προετοιμάσει ο Θεός γι’ αυτόν. Τι τρόπους χρησιμοποιεί ο Θεός όταν κάνει πράγματα για τον άνθρωπο αυτήν τη στιγμή; Πρώτον, το λιγότερο απ’ όλα είναι η φροντίδα και η προστασία που απολαμβάνει ο άνθρωπος. Εκτός αυτού, ο Θεός ορίζει διάφορους ανθρώπους, διάφορα γεγονότα και πράγματα, ώστε να μπορέσει ο άνθρωπος μέσα από αυτά να αντιληφθεί την ύπαρξη και τις πράξεις του Θεού. Για παράδειγμα, υπάρχουν ορισμένοι άνθρωποι οι οποίοι πιστεύουν στον Θεό επειδή κάποιος στην οικογένειά τους είναι άρρωστος. Όταν άλλοι κηρύττουν το ευαγγέλιο σ’ αυτούς, εκείνοι αρχίζουν να πιστεύουν στον Θεό, και αυτή η πίστη στον Θεό προκύπτει λόγω αυτής της κατάστασης. Ποιος, λοιπόν, κανόνισε αυτήν την κατάσταση; (Ο Θεός.) Μέσα από αυτήν την αρρώστια, υπάρχουν κάποιες οικογένειες όπου όλοι είναι πιστοί, ενώ υπάρχουν και κάποιες οικογένειες όπου μόνο λίγα άτομα από την οικογένεια πιστεύουν. Επιφανειακά, μπορεί να φαίνεται σαν κάποιος στην οικογένειά σου να έχει μια ασθένεια, αλλά στην πραγματικότητα, είναι μια κατάσταση που σου έχει δοθεί ώστε να έρθεις ενώπιον του Θεού —αυτή είναι η καλοσύνη του Θεού. Επειδή η οικογενειακή ζωή κάποιων ανθρώπων είναι δύσκολη και κάποιοι δυσκολεύονται να βρουν γαλήνη, μπορεί να παρουσιαστεί μια ευκαιρία όπου κάποιος θα μεταφέρει το ευαγγέλιο και θα πει: «Πίστεψε στον Κύριο Ιησού και θα βρεις τη γαλήνη». Έτσι, εν αγνοία τους, αυτοί τότε αρχίζουν να πιστεύουν στον Θεό υπό πολύ φυσιολογικές συνθήκες, άρα δεν αποτελεί αυτό ένα είδος κατάστασης που δόθηκε από τον Θεό; Και δεν είναι χάρη που τους έχει δώσει ο Θεός το γεγονός ότι η οικογένειά τους δεν έχει γαλήνη; Υπάρχουν και μερικοί οι οποίοι αρχίζουν να πιστεύουν στον Θεό για άλλους λόγους. Υπάρχουν διαφορετικοί λόγοι και διαφορετικοί τρόποι πίστης, αλλά όποιος και αν είναι ο λόγος που σε κάνει να πιστεύεις σ’ Εκείνον, όλα στην πραγματικότητα διευθετούνται και καθοδηγούνται από τον Θεό. Στην αρχή, ο Θεός χρησιμοποιεί διάφορους τρόπους για να σε επιλέξει και για να σε φέρει στην οικογένειά Του. Αυτή είναι η χάρη που απόνέμει ο Θεός στον καθένα ξεχωριστά.\nΣτο τωρινό έργο Του σ’ αυτές, τις έσχατες ημέρες, ο Θεός δεν απονέμει πλέον απλώς χάρη και ευλογίες στους ανθρώπους όπως έκανε παλαιότερα, ούτε καλοπιάνει τον άνθρωπο για να προχωρήσει προς τα εμπρός. Κατά τη διάρκεια αυτού του σταδίου του έργου, τι έχει δει ο άνθρωπος από όλες τις πτυχές του έργου του Θεού που έχει βιώσει; Ο άνθρωπος έχει δει την αγάπη του Θεού, την κρίση και την παίδευσή Του. Αυτήν τη χρονική περίοδο, ο Θεός, επιπλέον, παρέχει, στηρίζει, διαφωτίζει και καθοδηγεί τους ανθρώπους, ώστε εκείνοι να μπορέσουν να γνωρίσουν σταδιακά τις προθέσεις Του, να γνωρίσουν τα λόγια που λέει και την αλήθεια που χαρίζει στον άνθρωπο. Όταν ο άνθρωπος είναι αδύναμος, όταν αποκαρδιώνεται, όταν δεν έχει πού να απευθυνθεί, ο Θεός χρησιμοποιεί τα λόγια Του για να παρηγορήσει, να συμβουλέψει και να ενθαρρύνει τον άνθρωπο, ώστε ο άνθρωπος με το μικρό ανάστημά του να δυναμώσει, να σηκωθεί με θετικότητα και να γίνει πρόθυμος να συνεργαστεί με τον Θεό. Όταν, όμως, ο άνθρωπος παρακούει τον Θεό ή Του αντιστέκεται, ή όταν αποκαλύπτει τη διαφθορά του, ο Θεός δεν θα δείξει κανένα έλεος κατά τη συμμόρφωση και την πειθαρχία του ανθρώπου. Ωστόσο, ο Θεός θα δείξει ανοχή και υπομονή στην ανοησία, την άγνοια, την αδυναμία και την ανωριμότητα των ανθρώπων. Με αυτόν τον τρόπο, μέσα από όλο το έργο που επιτελεί ο Θεός για τους ανθρώπους, οι άνθρωποι σταδιακά ωριμάζουν, μεγαλώνουν και αρχίζουν να γνωρίζουν τις προθέσεις του Θεού, να γνωρίζουν κάποιες αλήθειες, να γνωρίζουν ποια είναι τα θετικά και ποια τα αρνητικά πράγματα, να γνωρίσουν τι είναι το κακό και τι είναι το σκοτάδι. Ο Θεός δεν έχει μία μοναδική προσέγγιση για τη συμμόρφωση και την πειθαρχία του ανθρώπου, ούτε δείχνει πάντοτε ανοχή και υπομονή. Αντιθέτως, φροντίζει για τον καθένα ξεχωριστά με διαφορετικούς τρόπους, στα διαφορετικά τους στάδια και σύμφωνα με το ανάστημα και το επίπεδό τους. Εκείνος κάνει πολλά πράγματα για τον άνθρωπο και με μεγάλο κόστος· ο άνθρωπος δεν αντιλαμβάνεται τίποτα από αυτά τα πράγματα, ούτε το κόστος, αλλά στην πράξη όλα όσα κάνει ο Θεός, στην πραγματικότητα επιτελούνται για τον καθένα ξεχωριστά. Η αγάπη του Θεού είναι πρακτική: Μέσα από τη χάρη του Θεού, ο άνθρωπος αποφεύγει τη μία συμφορά μετά την άλλη, και ταυτόχρονα ο Θεός δείχνει την ανοχή Του απέναντι στην αδυναμία του ανθρώπου ξανά και ξανά. Η κρίση και το παίδεμα του Θεού δίνουν τη δυνατότητα στους ανθρώπους να γνωρίσουν σταδιακά τη διαφθορά της ανθρωπότητας και τη σατανική τους ουσία. Αυτά που παρέχει ο Θεός, η διαφώτισή Του και η καθοδήγησή Του στον άνθρωπο, δίνουν τη δυνατότητα στους ανθρώπους να γνωρίζουν όλο και πιο πολύ την ουσία της αλήθειας και να γνωρίζουν συνεχώς καλύτερα τι χρειάζονται, ποιον δρόμο πρέπει να πάρουν, τον λόγο της ύπαρξής τους, την αξία και το νόημα της ζωής τους και πώς να διαβούν τον δρόμο μπροστά. Όλα όσα κάνει ο Θεός είναι αναπόσπαστα από τον έναν αρχικό σκοπό Του. Ποιος είναι, τότε, αυτός ο σκοπός; Γιατί χρησιμοποιεί ο Θεός αυτές τις μεθόδους για να φέρει εις πέρας το έργο Του επάνω στον άνθρωπο; Τι αποτελέσματα θέλει να επιτύχει; Με άλλα λόγια, τι θέλει να δει στον άνθρωπο; Τι θέλει να αποκτήσει από τον άνθρωπο; Αυτό που θέλει να δει ο Θεός είναι ότι η καρδιά του ανθρώπου μπορεί να αναζωογονηθεί. Αυτές οι μέθοδοι που χρησιμοποιεί για να εργαστεί επάνω στον άνθρωπο αποτελούν μια συνεχή προσπάθεια αφύπνισης της καρδιάς του ανθρώπου, αφύπνισης του πνεύματος του ανθρώπου, γνωστοποίηση στον άνθρωπο από που προέρχεται, ποιος τον καθοδηγεί, τον στηρίζει, τον φροντίζει και του έχει επιτρέψει να υπάρχει μέχρι σήμερα· είναι μέσο για να γνωστοποιήσουν στον άνθρωπο ποιος είναι ο Δημιουργός, ποιον θα πρέπει να λατρεύει, τι είδους δρόμο θα πρέπει να διαβεί και με ποιον τρόπο θα πρέπει ο άνθρωπος να παρουσιαστεί ενώπιον του Θεού· αυτές οι μέθοδοι χρησιμοποιούνται για να αναζωογονήσουν σταδιακά την καρδιά του ανθρώπου, ώστε ο άνθρωπος να γνωρίσει την καρδιά του Θεού, να κατανοήσει την καρδιά του Θεού και να αντιληφθεί πόσο πολλή έγνοια και περίσκεψη εμπεριέχει το έργο του Θεού για τη σωτηρία του ανθρώπου. Όταν έχει αναζωογονηθεί η καρδιά του ανθρώπου, ο άνθρωπος δεν θέλει πλέον να ζει με εκφυλισμένη, διεφθαρμένη διάθεση. Αντιθέτως, επιθυμεί να επιδιώκει την αλήθεια για να κατανοήσει τον Θεό. Όταν έχει αφυπνιστεί η καρδιά του ανθρώπου, τότε αυτός μπορεί να αποσχιστεί πλήρως από όλα όσα τον συνδέουν με τον Σατανά. Δεν θα τον βλάψει πλέον ο Σατανάς, ούτε θα τον ελέγχει και θα τον κοροϊδεύει. Αντιθέτως, ο άνθρωπος μπορεί να συνεργαστεί ενεργά στο έργο του Θεού και στα λόγια Του, για να ικανοποιήσει την καρδιά του Θεού, ώστε να φτάσει στο σημείο να σέβεται τον Θεό και να αποφεύγει το κακό. Αυτός είναι ο αρχικός σκοπός του έργου του Θεού.\nΗ συζήτηση που μόλις είχαμε σχετικά με τη μοχθηρότητα του Σατανά κάνει τους πάντες να νιώθουν ότι ο άνθρωπος ζει μέσα σε τεράστια δυστυχία και ότι η ζωή του ανθρώπου ταλανίζεται από συμφορές. Όμως, τώρα που μιλώ σχετικά με την αγιοσύνη του Θεού και το έργο που Εκείνος πραγματοποιεί επάνω στον άνθρωπο, πώς σας κάνει αυτό να νιώθετε; (Πολύ χαρούμενοι.) Μπορούμε τώρα να αντιληφθούμε πως ό,τι κάνει ο Θεός, όλα όσα διευθετεί επιμελώς για τον άνθρωπο, είναι άψογα. Οτιδήποτε κάνει ο Θεός είναι χωρίς σφάλμα, που σημαίνει ότι είναι αψεγάδιαστο, δεν χρειάζεται κανένας να το διορθώσει, να συμβουλέψει γι’ αυτό ή να του κάνει οποιεσδήποτε αλλαγές. Όλα όσα κάνει ο Θεός για κάθε άνθρωπο ξεχωριστά είναι πέραν αμφισβήτησης· καθοδηγεί τους πάντες από το χέρι, σε προσέχει ανά πάσα στιγμή και δεν έχει φύγει ποτέ, ούτε μια φορά από το πλάι σου. Καθώς οι άνθρωποι μεγαλώνουν σε ένα τέτοιο περιβάλλον και με αυτού του είδους το υπόβαθρο, μπορούμε να πούμε ότι οι άνθρωποι, στην πραγματικότητα, μεγαλώνουν μέσα στην παλάμη του Θεού; (Ναι.) Οπότε, εξακολουθείτε τώρα να έχετε μια αίσθηση απώλειας; Υπάρχει κάποιος που να νιώθει αποκαρδιωμένος; Υπάρχει κάποιος που να νιώθει ότι ο Θεός έχει εγκαταλείψει την ανθρωπότητα; (Όχι.) Τότε, τι ακριβώς έχει κάνει ο Θεός; (Επαγρυπνεί για την ανθρωπότητα.) Η μεγάλη έγνοια και περίσκεψη που επιδίδει ο Θεός μέσα σε οτιδήποτε είναι πέραν πάσης αμφιβολίας. Επιπλέον, κατά την επιτέλεση του έργου Του, πάντα τα έκανε όλα χωρίς όρους. Δεν έχει απαιτήσει ποτέ από κανέναν σας να γνωρίζει το τίμημα που Αυτός πληρώνει για σένα, ώστε να σε κάνει να νιώσεις βαθιά ευγνώμων απέναντί Του. Έχει ποτέ απαιτήσει κάτι παρόμοιο από σένα ο Θεός; (Όχι.) Κατά τη μακρά διάρκεια της ανθρώπινης ζωής, σχεδόν ο καθένας έχει έρθει αντιμέτωπος με πολλές επικίνδυνες καταστάσεις και έχει αντιμετωπίσει πολλούς πειρασμούς. Αυτό συμβαίνει επειδή ο Σατανάς στέκεται δίπλα σου, το βλέμμα του είναι συνεχώς καρφωμένο επάνω σου. Όταν δέχεσαι τα χτυπήματα της μοίρας, ο Σατανάς πανηγυρίζει· όταν σε βρίσκουν συμφορές, όταν τίποτα δεν σου πάει καλά, και όταν πιάνεσαι στον ιστό του, ο Σατανάς τα απολαμβάνει πάρα πολύ αυτά τα πράγματα. Όσο για το τι κάνει τώρα ο Θεός, σε προστατεύει κάθε στιγμή που περνά, κατευθύνοντάς σε μακριά από τις αλλεπάλληλες κακοτυχίες και συμφορές. Γι’ αυτό λέω πως ό,τι έχει ο άνθρωπος —ειρήνη και χαρά, ευλογίες και προσωπική ασφάλεια— είναι, στην ουσία, όλα υπό τον έλεγχο του Θεού· Εκείνος καθοδηγεί και αποφασίζει τη μοίρα όλων των ανθρώπων. Μήπως ο Θεός έχει μια διογκωμένη αντίληψη για τη θέση Του, όπως λένε μερικοί; Σου δηλώνει, μήπως, ο Θεός το εξής; «Εγώ είμαι ο σπουδαιότερος όλων. Εγώ είμαι Εκείνος που έχει αναλάβει τον έλεγχό σας. Πρέπει να Με ικετεύετε για έλεος, ενώ κάθε ανυπακοή θα τιμωρείται με θάνατο». Έχει απειλήσει ποτέ ο Θεός την ανθρωπότητα με αυτόν τον τρόπο; (Όχι.) Έχει πει ποτέ το εξής; «Οι άνθρωποι είναι τόσο διεφθαρμένοι, που δεν έχει καμία σημασία το πώς τους φέρομαι, και μπορούν να αντιμετωπιστούν με οποιονδήποτε τρόπο· δεν χρειάζεται να κάνω βαθιές διευθετήσεις γι’ αυτούς». Έτσι σκέφτεται ο Θεός; Έχει ενεργήσει με αυτόν τον τρόπο ο Θεός; (Όχι.) Τουναντίον, ο τρόπος με τον οποίον ο Θεός αντιμετωπίζει τον κάθε άνθρωπο ξεχωριστά είναι σοβαρός και υπεύθυνος· Σε αντιμετωπίζει πιο υπεύθυνα απ’ ό,τι αντιμετωπίζεις εσύ ο ίδιος για τον εαυτό σου. Δεν είναι έτσι; Ο Θεός δεν μιλάει βαριεστημένα, και ούτε επιδεικνύει την υψηλή θέση Του ούτε κοροϊδεύει αστόχαστα τους ανθρώπους. Αντιθέτως, τίμια και αθόρυβα κάνει αυτά που πρέπει ο ίδιος να κάνει. Αυτά τα πράγματα φέρνουν ευλογίες, γαλήνη και χαρά στον άνθρωπο. Φέρνουν τον άνθρωπο γαλήνιο και χαρούμενο μπροστά στα μάτια του Θεού και στην οικογένειά Του· έπειτα ο άνθρωπος ζει ενώπιον του Θεού και δέχεται τη σωτηρία του Θεού με κανονική λογική και σκέψη. Οπότε, υπήρξε ποτέ ο Θεός διπρόσωπος απέναντι στον άνθρωπο κατά το έργο Του; Επέδειξε ποτέ ψευδή καλοσύνη, ξεγελώντας αρχικά τον άνθρωπο με μερικές φιλοφρονήσεις, για να του γυρίσει μετά την πλάτη; (Όχι.) Είπε ποτέ ο Θεός κάτι και μετά έκανε κάτι άλλο; Έδωσε ποτέ ο Θεός κενές υποσχέσεις και καυχήθηκε, λέγοντας στους ανθρώπους ότι μπορεί να κάνει κάτι για αυτούς ή να τους βοηθήσει με κάτι, και μετά εξαφανίστηκε; (Όχι.) Δεν υπάρχει ούτε εξαπάτηση ούτε αναλήθεια στον Θεό. Ο Θεός είναι πιστός και είναι αληθινός σε ό,τι κάνει. Είναι ο μόνος στον οποίον μπορούν οι άνθρωποι να βασίζονται· είναι ο Θεός στον οποίον μπορούν οι άνθρωποι να εμπιστεύονται τις ζωές τους και όλα όσα έχουν. Καθότι δεν υπάρχει καθόλου εξαπάτηση στον Θεό, μπορούμε να πούμε ότι ο Θεός είναι ο πιο ειλικρινής; (Ναι.) Φυσικά και μπορούμε! Παρόλο που η λέξη «ειλικρινής» είναι πολύ αδύναμη, πολύ εξανθρωπισμένη όταν τη χρησιμοποιούμε για τον Θεό, ποια άλλη λέξη υπάρχει να χρησιμοποιήσουμε; Αυτά είναι τα όρια της ανθρώπινης γλώσσας. Αν και είναι κάπως ακατάλληλο εδώ να αποκαλούμε τον Θεό «ειλικρινή», για την ώρα, θα χρησιμοποιούμε αυτήν τη λέξη. Ο Θεός είναι πιστός και ειλικρινής. Οπότε, όταν μιλάμε για αυτές τις πτυχές, σε τι αναφερόμαστε; Αναφερόμαστε στις διαφορές ανάμεσα στον Θεό και στον άνθρωπο και τις διαφορές ανάμεσα στον Θεό και στον Σατανά; Ναι, μπορούμε να το πούμε αυτό. Κι αυτό επειδή ο άνθρωπος δεν μπορεί να δει ούτε ένα ίχνος της διεφθαρμένης διάθεσης του Σατανά στον Θεό. Έχω δίκιο όταν το λέω αυτό; Αμήν; (Αμήν!) Δεν βλέπουμε κανένα από τα κακά του Σατανά να αποκαλύπτεται στον Θεό. Όλα όσα κάνει και αποκαλύπτει ο Θεός είναι πλήρως επωφελή και βοηθούν τον άνθρωπο, γίνονται εξ ολοκλήρου για να φροντίσουν τον άνθρωπο, είναι γεμάτα ζωή και δίνουν στον άνθρωπο έναν δρόμο για να ακολουθήσει και μια κατεύθυνση για να πάρει. Ο Θεός δεν είναι διεφθαρμένος και, επιπλέον, κοιτώντας τώρα τα όσα κάνει ο Θεός, μπορούμε να πούμε ότι ο Θεός είναι άγιος; (Ναι.) Καθότι ο Θεός δεν έχει κανένα στοιχείο της διαφθοράς των ανθρώπων ούτε καθόλου από την ίδια διεφθαρμένη διάθεση των ανθρώπων ή την ουσία του Σατανά, και τίποτε από τον Θεό δεν έχει την παραμικρή ομοιότητα μ’ αυτά τα πράγματα, υπό αυτό το πρίσμα μπορούμε να πούμε ότι ο Θεός είναι άγιος. Ο Θεός δεν επιδεικνύει καμία διαφθορά, και η αποκάλυψη της ίδιας Του της ουσίας στο έργο Του είναι η μόνη επιβεβαίωση που χρειαζόμαστε ότι ο Θεός ο ίδιος είναι άγιος. Το βλέπετε αυτό; Προκειμένου να γνωρίσουμε την άγια ουσία του Θεού, ας εξετάσουμε για την ώρα αυτές τις δύο πτυχές: 1) Δεν υπάρχει ίχνος διεφθαρμένης διάθεσης στον Θεό, 2) η ουσία του έργου του Θεού στον άνθρωπο δίνει τη δυνατότητα στον άνθρωπο να αντικρίσει την ίδια την ουσία του Θεού, και αυτή η ουσία είναι εντελώς θετική. Καθότι τα στοιχεία που φέρνει στον άνθρωπο κάθε μέρος του έργου του Θεού είναι όλα θετικά. Πρώτον, ο Θεός απαιτεί από τον άνθρωπο να είναι τίμιος —αυτό δεν είναι κάτι θετικό; Ο Θεός δίνει στον άνθρωπο σοφία —αυτό δεν είναι κάτι θετικό; Ο Θεός κάνει τον άνθρωπο να ξεχωρίζει το καλό από το κακό —αυτό δεν είναι κάτι θετικό; Δίνει τη δυνατότητα στον άνθρωπο να κατανοήσει το νόημα και την αξία της ανθρώπινης ζωής —αυτό δεν είναι κάτι θετικό; Δίνει τη δυνατότητα στον άνθρωπο να δει μέσα στην ουσία των ανθρώπων, των γεγονότων και των πραγμάτων σύμφωνα με την αλήθεια —αυτό δεν είναι κάτι θετικό; (Ναι, είναι.) Και το αποτέλεσμα όλων αυτών είναι ότι ο άνθρωπος δεν εξαπατάται πλέον από τον Σατανά, δεν θα συνεχίσει άλλο να βλάπτεται από ούτε να ελέγχεται από τον Σατανά. Με άλλα λόγια, αυτά τα πράγματα δίνουν τη δυνατότητα στους ανθρώπους να απελευθερωθούν πλήρως από τη διαφθορά του Σατανά, ώστε να διαβούν σταδιακά το μονοπάτι του σεβασμού απέναντι στον Θεό και της αποφυγής του κακού. Πόσο έχετε προχωρήσει τώρα σ’ αυτό το μονοπάτι; Είναι δύσκολο να αποφανθείτε, έτσι δεν είναι; Ωστόσο, έχετε τώρα τουλάχιστον μια αρχική ιδέα για το πώς διαφθείρει ο Σατανάς τον άνθρωπο, ποια στοιχεία είναι σατανικά και ποια είναι αρνητικά; Τουλάχιστον, τώρα βαδίζετε στο σωστό μονοπάτι. Είναι ασφαλές να το πούμε αυτό; (Ναι.)\nΕδώ είναι που θα ολοκληρώσουμε τη συζήτησή μας σχετικά με την αγιοσύνη του Θεού. Άρα, σύμφωνα με όλα όσα ακούσατε και λάβατε, ποιοι ανάμεσά σας μπορείτε να πείτε τι είναι η αγιοσύνη του Θεού; Σε τι αναφέρεται η αγιοσύνη του Θεού για την οποία μιλάω; Σκεφτείτε το για λίγο. Είναι η αγιοσύνη του Θεού η αληθινότητά Του; Είναι η αγιοσύνη του Θεού η πιστότητά Του; Είναι η αγιοσύνη του Θεού η ανιδιοτέλειά Του; Είναι η αγιοσύνη του Θεού η ταπεινότητά Του; Είναι η αγάπη Του για τον άνθρωπο; Ο Θεός χαρίζει απλόχερα την αλήθεια και τη ζωή στον άνθρωπο. Είναι αυτή η αγιοσύνη Του; (Ναι.) Όλο αυτό που αποκαλύπτει ο Θεός είναι μοναδικό και δεν υπάρχει μέσα στη διαφθορά της ανθρωπότητας ούτε μπορεί να το διακρίνει κανείς στην ανθρωπότητα. Δεν μπορεί να διακριθεί το παραμικρό ίχνος αυτής κατά τη διαδικασία διαφθοράς του ανθρώπου από τον Σατανά, ούτε και στη διεφθαρμένη διάθεση του Σατανά ή στην ουσία και τη φύση του Σατανά. Όλα όσα έχει και είναι ο Θεός είναι μοναδικά· μόνο ο ίδιος ο Θεός έχει αυτού του είδους την ουσία, μόνο ο ίδιος ο Θεός έχει και κατέχεται από αυτού του είδους την ουσία. Σ’ αυτό το σημείο της συζήτησής μας, έχει δει κάποιος από εσάς ανάμεσα στους ανθρώπους κάποιον τόσο άγιο όσο μόλις περιέγραψα; (Όχι.) Υπάρχει, λοιπόν, κάποιος τόσο άγιος ανάμεσα στους διάσημους, τους σπουδαίους ανθρώπους ή τα είδωλα που λατρεύετε; (Όχι.) Οπότε, όταν λέμε ότι η αγιοσύνη του Θεού είναι μοναδική, είναι αυτό υπερβολή; (Όχι.) Πράγματι, δεν είναι. Επιπλέον, η άγια μοναδικότητα του Θεού έχει και πρακτική πλευρά. Υπάρχει κάποια απόκλιση ανάμεσα στην αγιοσύνη για την οποία μιλάω τώρα και στην αγιοσύνη την οποία είχατε στον μυαλό σας, και την οποία φανταζόσασταν προηγουμένως; (Ναι.) Πόση απόκλιση; (Πολύ μεγάλη!) Τι εννοούν συχνά οι άνθρωποι όταν μιλάνε για την αγιοσύνη; (Μερικές εξωτερικές συμπεριφορές.) Όταν οι άνθρωποι λεν ότι η συμπεριφορά ή κάτι άλλο είναι άγιο, το λένε επειδή το βλέπουν ως κάτι αγνό ή ευχάριστο για τις αισθήσεις. Ωστόσο, αυτά τα πράγματα δεν έχουν την πραγματική ουσία της αγιοσύνης —αυτή είναι η πτυχή του δόγματος. Πέραν αυτού, σε τι αναφέρεται η πρακτική πλευρά της «αγιοσύνης» που συλλαμβάνουν στο μυαλό τους οι άνθρωποι; Είναι ως επί το πλείστον αυτό που φαντάζονται ή κρίνουν ότι είναι; Για παράδειγμα, κάποιοι βουδιστές αποβιώνουν κατά την άσκηση, αποθνήσκουν ενώ κάθονται εκεί αποκοιμισμένοι. Κάποιοι λένε ότι αγιοποιήθηκαν και πέταξαν στους ουρανούς. Αυτό είναι επίσης αποκύημα της φαντασίας. Μετά υπάρχουν κάποιοι που πιστεύουν ότι μια νεράιδα που φτάνει αιωρούμενη από τους ουρανούς είναι άγια. Στην πραγματικότητα, η έννοια των ανθρώπων για τη λέξη «άγιος» ήταν από πάντα απλώς ένα κούφιο αποκύημα της φαντασίας, μια θεωρία η οποία στερείται θεμελιωδώς πάσης πραγματικής ουσίας και, επιπροσθέτως, δεν έχει τίποτα να κάνει με την ουσία της αγιοσύνης. Η ουσία της αγιοσύνης είναι η αληθινή αγάπη, αλλά και περισσότερο από αυτό, είναι η ουσία της αλήθειας, της δικαιοσύνης και του φωτός. Η λέξη «άγιος» αρμόζει μόνο στον Θεό. Τίποτα εντός της δημιουργίας δεν αξίζει να αποκαλείται «άγιο». Ο άνθρωπος πρέπει να το καταλάβει αυτό. Από τώρα και στο εξής, θα χρησιμοποιούμε τη λέξη «άγιος» μόνο για τον Θεό. Είναι αυτό πρέπον; (Ναι, είναι.)\nΑς επιστρέψουμε τώρα στα μέσα τα οποία επιστρατεύει ο Σατανάς για να διαφθείρει τον άνθρωπο. Μόλις αναφερθήκαμε στους διάφορους τρόπους με τους οποίους πραγματοποιεί ο Θεός το έργο Του στον άνθρωπο και τους οποίους μπορείτε όλοι σας να βιώσετε από μόνοι σας, οπότε δεν θα μιλήσω με πολλές λεπτομέρειες. Όμως, μέσα στην καρδιά σας ενδεχομένως να μην είναι απόλυτα σαφές το ποια μέσα επιστρατεύει ο Σατανάς για να διαφθείρει τον άνθρωπο, ή τουλάχιστον δεν έχετε συγκεκριμένη κατανόησή τους. Θα ήταν ωφέλιμο να επανέλθω σ’ αυτό το θέμα; (Ναι.) Θέλετε να μάθετε γι’ αυτό; Ίσως κάποιοι από εσάς να αναρωτηθούν: «Γιατί να μιλήσουμε ξανά για τον Σατανά; Τη στιγμή που αναφέρεται ο Σατανάς, θυμώνουμε, και στο άκουσμα του ονόματός του νιώθουμε πολύ ενοχλημένοι». Όσο δυσάρεστα κι αν νιώθετε, πρέπει να αντιμετωπίσετε τα γεγονότα. Αυτά τα πράγματα πρέπει να ειπωθούν με απλό τρόπο και να γίνουν σαφή, προς όφελος της κατανόησης του ανθρώπου. Διαφορετικά, ο άνθρωπος δεν θα μπορέσει να αποδεσμευτεί πραγματικά από την επιρροή του Σατανά.\nΠροηγουμένως συζητήσαμε τους πέντε τρόπους μέσα από τους οποίους ο Σατανάς διαφθείρει τον άνθρωπο, και οι οποίοι περιλαμβάνουν τα κόλπα του. Οι τρόποι με τους οποίους ο Σατανάς διαφθείρει τον άνθρωπο είναι απλώς η επιφάνεια· ακόμα πιο ύπουλα είναι τα κόλπα που κρύβονται κάτω από αυτήν την επιφάνεια και με τα οποία ο Σατανάς πετυχαίνει τους στόχους του. Ποια είναι αυτά τα κόλπα; Εμπρός, συνοψίστε τα για Εμένα. (Εξαπατά, αποπλανά και εξαναγκάζει.) Όσο περισσότερα από αυτά τα κόλπα αναφέρετε, τόσο πιο κοντά πλησιάζετε. Φαίνεται ότι έχετε δεχθεί μεγάλο πλήγμα από τον Σατανά και έχετε πολύ έντονα αισθήματα σχετικά με το ζήτημα. (Χρησιμοποιεί, ακόμα, εύσχημη ρητορική. Επηρεάζει και καταλαμβάνει εξαναγκαστικά τους ανθρώπους.) Καταλαμβάνει εξαναγκαστικά —αυτό αφήνει μια εξαιρετικά βαθιά εντύπωση. Οι άνθρωποι φοβούνται την εξαναγκαστική κατάληψη από τον Σατανά, σωστά; Υπάρχουν άλλα κόλπα; (Βλάπτει βίαια τους ανθρώπους, απειλεί και δελεάζει, και λέει ψέματα.) Τα ψεύδη είναι ένα από τα πράγματα που κάνει. Ο Σατανάς ψεύδεται για να σε εξαπατήσει. Ποια είναι η φύση του ψεύδους; Δεν είναι το ψεύδος το ίδιο με την απάτη; Ο στόχος του ψεύδους είναι στην πραγματικότητα η εξαπάτησή σου. Υπάρχουν άλλα κόλπα; Πείτε Μου όλα τα κόλπα του Σατανά που γνωρίζετε. (Βάζει τους ανθρώπους σε πειρασμό, τους βλάπτει, τους τυφλώνει και τους εξαπατά.) Οι περισσότεροι από εσάς έχετε τα ίδια αισθήματα σχετικά με αυτήν την εξαπάτηση, έτσι δεν είναι; (Ελέγχει τον άνθρωπο, τον εξουσιάζει, τον τρομοκρατεί και τον κρατάει μακριά από την πίστη στον Θεό.) Καταλαβαίνω το γενικό νόημα απ’ αυτά που μου λέτε και είναι όλα σωστά. Όλοι σας γνωρίζετε κάτι σχετικά, οπότε τώρα ας συνοψίσουμε αυτά τα κόλπα.\nΥπάρχουν έξι κύρια κόλπα που επιστρατεύει ο Σατανάς για να διαφθείρει τον άνθρωπο.\nΤο πρώτο είναι ο έλεγχος και ο εξαναγκασμός. Αυτό σημαίνει ότι ο Σατανάς θα κάνει τα πάντα να πάρει τον έλεγχο της καρδιάς σου. Τι σημαίνει «εξαναγκασμός»; Σημαίνει να χρησιμοποιεί απειλή και τακτικές εξαναγκασμού, προκειμένου να σε αναγκάσει να τον υπακούσεις και να σε κάνει να σκεφτείς τις συνέπειες αν δεν υπακούσεις. Φοβάσαι και δεν τολμάς να τον αψηφήσεις, οπότε του υποτάσσεσαι.\nΤο δεύτερο είναι ο δόλος και η παραπλάνηση. Τι εμπεριέχουν «ο δόλος και η παραπλάνηση»; Ο Σατανάς επινοεί ορισμένες ιστορίες και ψέματα, και σε παραπλανά να τα πιστέψεις. Δεν σου λέει ποτέ ότι ο άνθρωπος είναι δημιούργημα του Θεού, αλλά ούτε και σου λέει ποτέ ευθέως ότι δεν είσαι δημιούργημα του Θεού. Δεν χρησιμοποιεί καθόλου τη λέξη «Θεός», παρά χρησιμοποιεί κάτι άλλο ως υποκατάστατο. Χρησιμοποιεί αυτό το υποκατάστατο ώστε να σε εξαπατήσει και να μην έχεις βασικά καμία ιδέα σχετικά με την ύπαρξη του Θεού. Φυσικά, αυτή η παραπλάνηση περιλαμβάνει πολλές πτυχές, όχι μόνο αυτήν.\nΤο τρίτο είναι η εξαναγκαστική κατήχηση. Για ποιο πράγμα κατηχούνται εξαναγκαστικά οι άνθρωποι; Η εξαναγκαστική κατήχηση αποτελεί επιλογή του ίδιου του ανθρώπου; Γίνεται με τη συγκατάθεση του ανθρώπου; (Όχι.) Ακόμα κι αν δεν δίνεις τη συγκατάθεσή σου, δεν μπορείς να κάνεις τίποτα γι’ αυτό. Εν αγνοία σου, ο Σατανάς σε κατηχεί, εμποτίζοντάς σου τον τρόπο σκέψης του, τους κανόνες του για τη ζωή και την ουσία του.\nΤο τέταρτο είναι ο εκφοβισμός και η γοητεία. Αυτό σημαίνει ότι ο Σατανάς επιστρατεύει διάφορα κόλπα για να σε κάνει να τον αποδεχθείς, να τον ακολουθήσεις και να εργαστείς στην υπηρεσία του. Θα κάνει τα πάντα για να πετύχει τους στόχους του. Μερικές φορές, σου κάνει μικρές χάρες, δελεάζοντας σε ταυτόχρονα στην αμαρτία. Αν δεν τον ακολουθήσεις, θα σε κάνει να υποφέρεις και θα σε τιμωρήσει, και θα χρησιμοποιήσει διάφορους τρόπους για να σου επιτεθεί και να σε παγιδέψει.\nΤο πέμπτο είναι η εξαπάτηση και η παράλυση. «Εξαπάτηση και παράλυση» είναι όταν ο Σατανάς επινοεί ορισμένα λόγια και ιδέες που ακούγονται ωραίες, οι οποίες συμβαδίζουν με τις αντιλήψεις των ανθρώπων, ώστε να δίνει την εντύπωση ότι νοιάζεται για την κατάσταση της σάρκας των ανθρώπων ή τις ζωές και το μέλλον τους, ενώ ο μόνος του στόχος είναι να σε κοροϊδεύει. Στη συνέχεια σε παραλύει, ώστε να μην ξέρεις ποιο είναι το σωστό και ποιο το λάθος, προκειμένου να ξεγελαστείς εν αγνοία σου και να τεθείς υπό τον έλεγχό του.\nΤο έκτο είναι η καταστροφή του μυαλού και του σώματος. Ποιο μέρος του ανθρώπου καταστρέφει ο Σατανάς; (Το μυαλό του ανθρώπου και όλο του το είναι.) Ο Σατανάς καταστρέφει το μυαλό σου, σε καθιστά ανίσχυρο να αντισταθείς, που σημαίνει ότι η καρδιά σου στρέφεται λίγο-λίγο προς τον Σατανά, παρά προς τον εαυτό σου. Σου ενσταλάζει αυτά τα στοιχεία καθημερινά, χρησιμοποιεί κάθε μέρα αυτές τις ιδέες και τις πεποιθήσεις, προκειμένου να σε επηρεάσει και να σε καλλωπίσει, υπονομεύοντάς σε λίγο-λίγο, ώστε τελικά να μη θέλεις να είσαι πλέον ένας καλός άνθρωπος, ώστε να μην επιθυμείς πλέον να υπερασπίζεσαι αυτό που αποκαλείς «δικαιοσύνη». Χωρίς να το καταλαβαίνεις, δεν έχεις πλέον τη δύναμη της θέλησης να πας ενάντια στο ρεύμα, αλλά αντιθέτως το αφήνεις να σε παρασύρει. «Καταστροφή» σημαίνει ότι ο Σατανάς βασανίζει τους ανθρώπους σε τέτοιον βαθμό, που γίνονται σκιές του εαυτού τους και δεν είναι πια άνθρωποι. Αυτή είναι η στιγμή που χτυπά ο Σατανάς, αρπάζοντάς τους και κατασπαράζοντάς τους.\nΚάθε ένα από αυτά τα κόλπα που επιστρατεύει ο Σατανάς για να διαφθείρει τον άνθρωπο καθιστά τον άνθρωπο ανίσχυρο να αντισταθεί· κάθε ένα από αυτά μπορεί να αποβεί μοιραίο για τον άνθρωπο. Με άλλα λόγια, οτιδήποτε κάνει ο Σατανάς και οποιοδήποτε κόλπο επιστρατεύει μπορεί να προκαλέσει τον εκφυλισμό σου, μπορεί να σε θέσει υπό τον έλεγχό του και μπορεί να σε παρασύρει στον βούρκο του κακού και της αμαρτίας. Αυτά είναι τα κόλπα που επιστρατεύει ο Σατανάς για να διαφθείρει τον άνθρωπο.\nΜπορούμε να πούμε ότι ο Σατανάς είναι μοχθηρός, αλλά για να το επιβεβαιώσουμε θα πρέπει να δούμε ποιες είναι οι συνέπειες της διαφθοράς του ανθρώπου από τον Σατανά, και ποιες είναι οι διαθέσεις και οι ουσίες που επιδίδει στον άνθρωπο. Όλοι σας γνωρίζετε κάτι σχετικά με αυτό, οπότε μιλήστε. Ποιες είναι οι συνέπειες της διαφθοράς των ανθρώπων από τον Σατανά; Ποιες διεφθαρμένες διαθέσεις εκφράζουν και αποκαλύπτουν; (Αλαζονεία και υπεροψία, εγωισμό και ποταπότητα, ατιμία και δολιότητα, μοχθηρία και κακεντρέχεια, και πλήρη απουσία ανθρώπινης φύσης.) Συνολικά, μπορούμε να πούμε ότι δεν έχουν ανθρώπινη φύση. Τώρα, ας αφήσουμε τους άλλους αδελφούς και τις αδελφές να μιλήσουν. (Αφότου ο άνθρωπος διαφθαρεί από τον Σατανά, γίνεται συνήθως αλαζόνας και αυτάρεσκος, ξιπασμένος και επηρμένος, άπληστος και εγωιστής. Αισθάνομαι ότι αυτά είναι τα πιο σοβαρά ζητήματα.) (Αφότου οι άνθρωποι διαφθαρούν από τον Σατανά, δεν τους σταματά τίποτα στην προσπάθειά τους να κερδίσουν υλικά αγαθά και πλούτο. Γίνονται, μάλιστα, εχθρικοί απέναντι στον Θεό, αντιστέκονται στον Θεό, δεν υπακούν τον Θεό και χάνουν τη συνείδηση και τη λογική που θα πρέπει να διαθέτει ο άνθρωπος.) Αυτά που είπατε είναι κατά βάση τα ίδια, αν και με λίγες μικρές διαφορές· μερικοί από εσάς συμπεριέλαβαν περισσότερες μικρές λεπτομέρειες. Για να συνοψίσουμε, τα στοιχεία που ξεχωρίζουν περισσότερο σχετικά με τη διεφθαρμένη ανθρωπότητα είναι η αλαζονεία, η δολιότητα, η κακεντρέχεια και ο εγωισμός. Ωστόσο, όλοι σας παραβλέψατε το ίδιο πράγμα. Οι άνθρωποι δεν έχουν συνείδηση, έχασαν τη λογική τους και δεν έχουν καμία ανθρώπινη φύση —μα υπάρχει κάτι ακόμα, πολύ σημαντικό, το οποίο δεν ανέφερε κανένας σας· αυτό είναι η «προδοσία». Η υπέρτατη συνέπεια αυτών των διαθέσεων που υπάρχουν σε όλους τους ανθρώπους αφότου διαφθαρούν από τον Σατανά είναι ότι προδίδουν τον Θεό. Ανεξαρτήτως αυτών που λέει ο Θεός στους ανθρώπους ή από το έργο που επιτελεί σ’ αυτούς, εκείνοι δεν δίνουν προσοχή σ’ αυτό που γνωρίζουν ότι είναι η αλήθεια. Δηλαδή, δεν ομολογούν πλέον τον Θεό και Τον προδίδουν· αυτή είναι η συνέπεια της διαφθοράς που προκαλεί ο Σατανάς στον άνθρωπο. Είναι η ίδια για όλες τις διεφθαρμένες διαθέσεις του ανθρώπου. Από τις οδούς που χρησιμοποιεί ο Σατανάς για να διαφθείρει τον άνθρωπο —τη γνώση που αποκτούν οι άνθρωποι, την επιστήμη που μαθαίνουν, την κατανόησή τους για τις δεισιδαιμονίες και τις παραδόσεις, όπως επίσης και για τις κοινωνικές τάσεις— υπάρχει κάτι που μπορεί να χρησιμοποιήσει ο άνθρωπος ώστε να ξεχωρίσει τι είναι δίκαιο και τι άδικο; Υπάρχει οτιδήποτε που να μπορεί να βοηθήσει τον άνθρωπο να γνωρίσει τι είναι άγιο και τι είναι μοχθηρό; Υπάρχουν κάποια πρότυπα με τα οποία μετριούνται αυτά τα πράγματα; (Όχι.) Δεν υπάρχει κανένα πρότυπο και καμία βάση που να μπορεί να βοηθήσει τον άνθρωπο. Αν και οι άνθρωποι μπορεί να γνωρίζουν τη λέξη «άγιο», δεν υπάρχει κανένας που να γνωρίζει πραγματικά τι είναι άγιο. Οπότε, μπορούν αυτά που επιφέρει ο Σατανάς στον άνθρωπο να τον βοηθήσουν να γνωρίσει την αλήθεια; Μπορούν να επιτρέψουν στον άνθρωπο να ζήσει με περισσότερη ανθρώπινη φύση; Μπορούν να βοηθήσουν τον άνθρωπο να ζήσει με τέτοιον τρόπο ώστε να γίνεται ολοένα πιο ικανός για να λατρεύει τον Θεό; (Όχι.) Είναι προφανές ότι δεν θα βοηθήσουν τον άνθρωπο να λατρεύει τον Θεό ή να κατανοήσει την αλήθεια, ούτε θα τον βοηθήσουν να γνωρίσει τι είναι η αγιοσύνη και τι η μοχθηρότητα. Αντιστρόφως, ο άνθρωπος εκφυλίζεται ολοένα περισσότερο, παραμένοντας όλο και πιο μακριά από τον Θεό. Αυτός είναι ο λόγος που μας κάνει να λέμε ότι ο Σατανάς είναι μοχθηρός. Έχοντας αναλύσει τόσο πολλή από τη μοχθηρή ουσία του Σατανά, διαπιστώσατε κάποιο στοιχείο αγιοσύνης στον Σατανά, είτε στην ουσία του είτε στην κατανόηση της ουσίας του; (Όχι.) Αυτά μέχρι εδώ είναι σίγουρα. Οπότε, έχετε διαπιστώσει κάποια ουσία του Σατανά που να έχει ομοιότητες με του Θεού; (Όχι.) Υπάρχουν εκφάνσεις του Σατανά που έχουν ομοιότητες με του Θεού; (Όχι.) Συνεπώς, θέλω τώρα να σας ρωτήσω: Χρησιμοποιώντας δικά σας λόγια, τι ακριβώς είναι η αγιοσύνη του Θεού; Πρώτα απ’ όλα, σε συνδυασμό με ποια λόγια αναφέρεται η «αγιοσύνη του Θεού»; Λέγονται αυτά τα λόγια σε συνδυασμό με την ουσία του Θεού; Ή λέγονται σε συνδυασμό με κάποια πτυχή της διάθεσής Του; (Αναφέρονται σε συνδυασμό με την ουσία του Θεού.) Πρέπει να αναγνωρίσουμε με σαφήνεια μια βάση με την οποία θα προσεγγίσουμε το επιθυμητό μας θέμα. Τα λόγια αυτά λέγονται σε συνδυασμό με την ουσία του Θεού. Πρώτα απ’ όλα, χρησιμοποιήσαμε τη μοχθηρότητα του Σατανά ως ένα αντιθετικό στοιχείο απέναντι στη ουσία του Θεού, οπότε, έχετε δει καθόλου από την ουσία του Σατανά στον Θεό; Ή μήπως κάποια από την ουσία της ανθρωπότητας; (Όχι, δεν έχουμε δει κάτι τέτοιο. Ο Θεός δεν είναι αλαζόνας, δεν είναι εγωιστής και δεν προδίδει, και μέσα από αυτό βλέπουμε την αγία ουσία του Θεού.) Υπάρχει τίποτα άλλο να προσθέσει κάποιος; (Ο Θεός δεν έχει ίχνος της διεφθαρμένης διάθεσης του Σατανά. Ό,τι έχει ο Σατανάς είναι εντελώς αρνητικό, ενώ ο Θεός έχει μόνο θετικά στοιχεία. Μπορούμε να δούμε ότι ο Θεός βρισκόταν ανέκαθεν στο πλευρό μας, προσέχοντας και προστατεύοντάς μας, από τότε που ήμασταν πολύ μικροί, καθ’ όλη τη ζωή μας έως σήμερα, και ιδίως όταν ήμαστε μπερδεμένοι και είχαμε χάσει τον δρόμο μας. Δεν υπάρχει καμία εξαπάτηση στον Θεό, καμία δολιότητα. Μιλάει καθαρά και απλά, και αυτή είναι επίσης η αληθινή ουσία του Θεού.) Πολύ καλά! (Δεν μπορούμε να δούμε κανένα ίχνος από τη διεφθαρμένη διάθεση του Σατανά στον Θεό, καμία διπροσωπία, καμία καυχησιά, καμία κενή υπόσχεση και καμία εξαπάτηση. Ο Θεός είναι ο μόνος στον οποίο μπορεί να πιστεύει ο άνθρωπος. Ο Θεός είναι έμπιστος και ειλικρινής. Από το έργο του Θεού, μπορούμε να δούμε ότι ο Θεός λέει στους ανθρώπους να είναι τίμιοι, τους δίνει σοφία, τους κάνει να μπορούν να ξεχωρίσουν το καλό από το κακό και να έχουν ευθυκρισία για διαφόρους ανθρώπους, γεγονότα και πράγματα. Σε αυτό μπορούμε να δούμε την αγιοσύνη του Θεού.) Ολοκληρώσατε; Είστε ικανοποιημένοι με αυτά που είπατε; Πόση κατανόηση έχετε πραγματικά στην καρδιά σας για τον Θεό; Και κατά πόσο αντιλαμβάνεστε την αγιοσύνη του Θεού; Ξέρω ότι κάθε ένας από εσάς έχει στην καρδιά του κάποιο επίπεδο αντιληπτικής κατανόησης, επειδή όλοι οι άνθρωποι μπορούν να νιώσουν το έργο του Θεού επάνω τους και, σε διαφορετικό βαθμό, αποκτούν πολλά πράγματα από τον Θεό: χάρη και ευλογίες, διαφωτισμό και φώτιση, την κρίση και το παίδεμα του Θεού, και λόγω αυτών, ο άνθρωπος κερδίζει κάποια απλή κατανόηση της ουσίας του Θεού.\nΠαρόλο που η αγιοσύνη του Θεού, για την οποία συζητάμε σήμερα, μπορεί να μοιάζει λίγο παράξενη στους περισσότερους ανθρώπους, ανεξαρτήτως αυτού, ξεκινήσαμε τώρα αυτό το θέμα και, καθώς θα προχωράτε στον δρόμο σας μπροστά, θα κερδίζετε μεγαλύτερη κατανόηση. Πρέπει να νιώσετε και να κατανοήσετε σταδιακά μέσα από τις δικές σας εμπειρίες. Για την ώρα, η κατανόησή σας για την ουσία του Θεού, που βασίζεται στην αντίληψη, εξακολουθεί να απαιτεί ένα μεγάλο χρονικό διάστημα για να τη μάθετε, να την επιβεβαιώσετε, να τη νιώσετε και να τη βιώσετε, μέχρι την ημέρα που θα γνωρίζετε από τα βάθη της καρδιάς σας ότι η «αγιοσύνη του Θεού» σημαίνει ότι η ουσία του Θεού είναι άψογη, η αγάπη του Θεού είναι ανιδιοτελής, ότι όλα όσα παρέχει αυτός ο Θεός στον άνθρωπο είναι ανιδιοτελή, και θα γνωρίσετε ότι η αγιοσύνη του Θεού είναι άσπιλη και ανεπίληπτη. Οι πτυχές της ουσίας του Θεού δεν είναι απλώς λόγια που χρησιμοποιεί για να επιδείξει τη θέση Του, αλλά, αντιθέτως, ο Θεός χρησιμοποιεί την ουσία Του για να αντιμετωπίσει τον κάθε άνθρωπο ξεχωριστά, με αθόρυβη ειλικρίνεια. Με άλλα λόγια, η ουσία του Θεού δεν είναι κενή, ούτε είναι θεωρητική ή δογματική, και δεν είναι σίγουρα κάποιο είδος γνώσης. Δεν είναι κάποιο είδος εκπαίδευσης για τον άνθρωπο· αντιθέτως, είναι η αληθινή αποκάλυψη των ενεργειών του ίδιου του Θεού και είναι η αποκαλυμμένη ουσία αυτού που είναι και αυτού που έχει και αυτού που είναι ο Θεός. Ο άνθρωπος θα πρέπει να γνωρίζει και να αντιλαμβάνεται αυτήν την ουσία, καθώς ό,τι κάνει ο Θεός και όλα τα λόγια που λέει έχουν τεράστια αξία και εξαιρετική σημασία για τον καθένα ξεχωριστά. Όταν θα φτάσεις στο σημείο να αντιλαμβάνεσαι την αγιοσύνη του Θεού, τότε θα μπορέσεις να πιστέψεις πραγματικά στον Θεό· όταν αντιληφθείς την αγιοσύνη του Θεού, τότε θα μπορείς να συνειδητοποιήσεις πραγματικά το αληθινό νόημα των λόγων «Ο ίδιος ο Θεός, ο μοναδικός». Δεν θα φαντασιώνεσαι πλέον, νομίζοντας ότι υπάρχουν κι άλλα μονοπάτια εκτός απ’ αυτό τα οποία μπορείς να επιλέξεις να διαβείς, και δεν θα θέλεις πια να προδώσεις όλα όσα έχει διευθετήσει ο Θεός για εσένα. Επειδή η ουσία του Θεού είναι άγια, αυτό σημαίνει ότι μόνο μέσα από τον Θεό μπορείς να διαβείς στη ζωή το δίκαιο μονοπάτι του φωτός· μόνο μέσα από τον Θεό μπορείς να γνωρίσεις το νόημα της ζωής· μόνο μέσα από τον Θεό μπορείς να βιώσεις την πραγματική ανθρώπινη φύση και να κατέχεις και την αλήθεια, και να γνωρίσεις την αλήθεια. Μόνο μέσα από τον Θεό μπορείς να αποκτήσεις ζωή από την αλήθεια. Μόνο ο ίδιος ο Θεός μπορεί να σε βοηθήσει να αποφύγεις το κακό και να σε σώσει από τη βλάβη που προκαλεί ο Σατανάς και τον έλεγχο που έχει επάνω σου. Εκτός από τον Θεό, κανένας και τίποτα δεν μπορεί να σε σώσει από τον ωκεανό των συμφορών, ώστε να μην υποφέρεις άλλο. Αυτό καθορίζεται από την ουσία του Θεού. Μόνο ο ίδιος ο Θεός σε σώζει με τόση ανιδιοτέλεια· μόνο ο Θεός είναι ο τελικός υπεύθυνος για το μέλλον σου, για τη μοίρα σου και για τη ζωή σου και Εκείνος διευθετεί όλα τα πράγματα για εσένα. Αυτό είναι κάτι που τίποτα δημιουργημένο ή μη δημιουργημένο δεν μπορεί να καταφέρει. Επειδή τίποτα δημιουργημένο ή μη δημιουργημένο δεν έχει ουσία σαν την ουσία του Θεού, κανένας άνθρωπος ή πράγμα δεν έχει την ικανότητα να σε σώσει ή να σε καθοδηγήσει. Αυτή είναι η σημασία της ουσίας του Θεού για τον άνθρωπο. Ίσως νιώθετε ότι αυτά τα λόγια που έχω πει μπορεί να βοηθήσουν κάπως στη θεωρία. Όμως, αν επιδιώκεις την αλήθεια, αν αγαπάς την αλήθεια, τότε θα φτάσεις στο να βιώσεις το πώς αυτά τα λόγια όχι μόνο θα σου αλλάξουν τη μοίρα, αλλά, πέρα από αυτό, θα σε φέρουν στο σωστό μονοπάτι της ζωής. Το καταλαβαίνεις αυτό, σωστά; Συνεπώς, έχετε τώρα κάποιο ενδιαφέρον να γνωρίσετε την ουσία του Θεού; (Ναι.) Είναι καλό να ξέρω ότι ενδιαφέρεστε. Για σήμερα, εδώ είναι που θα ολοκληρώσουμε τη συναναστροφή μας σχετικά με τη γνώση της αγιοσύνης του Θεού.\nΘα ήθελα να σας μιλήσω σχετικά με κάτι που κάνατε στην αρχή της συγκέντρωσής μας σήμερα και Με εξέπληξε. Κάποιοι από εσάς ίσως τρέφατε κάποιο αίσθημα ευγνωμοσύνης, ίσως να αισθανόσασταν ευγνώμονες, κι έτσι τα αισθήματά σας οδήγησαν σε μια αντίστοιχη δράση. Αυτό που κάνατε δεν χρειάζεται αποδοκιμασία· δεν είναι ούτε σωστό ούτε λάθος. Όμως, θα ήθελα να καταλάβετε κάτι. Τι είναι αυτό που θέλω να καταλάβετε; Πρώτα, θα ήθελα να σας ρωτήσω γι’ αυτό που μόλις κάνατε. Ήταν προσκύνημα ή γονατίσατε για να λατρέψετε; Μπορεί κάποιος να Μου πει; (Πιστεύουμε ότι ήταν προσκύνημα.) Πιστεύετε ότι ήταν προσκύνημα· ποιο είναι, λοιπόν, το νόημα του προσκυνήματος; (Η λατρεία.) Οπότε τι είναι το γονάτισμα για λατρεία; Δεν έχω συναναστραφεί γι’ αυτό μαζί σας παλιότερα, όμως σήμερα νιώθω ότι είναι απαραίτητο να το κάνω. Προσκυνάτε στις συνηθισμένες συγκεντρώσεις σας; (Όχι.) Προσκυνάτε όταν λέτε τις προσευχές σας; (Ναι.) Προσκυνάτε κάθε φορά που προσεύχεστε, όταν το επιτρέπει η κατάσταση; (Ναι.) Αυτό είναι καλό. Όμως, αυτό που ήθελα να καταλάβετε σήμερα είναι ότι ο Θεός δέχεται μόνο τη γονυκλισία δύο ειδών ανθρώπων. Δεν χρειάζεται να συμβουλευτούμε τη Βίβλο ούτε τις πράξεις και τη συμπεριφορά κάποιου πνευματικού χαρακτήρα. Αντίθετα, θα σας πω κάτι αληθινό εδώ και τώρα. Πρώτον, το προσκύνημα και το γονάτισμα για λατρεία δεν είναι το ίδιο πράγμα. Γιατί δέχεται ο Θεός τη γονυκλισία αυτών που προσκυνάνε; Επειδή ο Θεός προσκαλεί κάποιον σε Αυτόν και καλεί αυτό το άτομο να δεχθεί την αποστολή από τον Θεό, ώστε να του επιτρέψει να προσκυνήσει ενώπιόν Του. Αυτό είναι το πρώτο είδος ανθρώπου. Το δεύτερο είδος είναι το γονάτισμα για λατρεία κάποιου που σέβεται τον Θεό και αποφεύγει το κακό. Υπάρχουν μόνο αυτά τα δύο είδη ανθρώπων. Σε ποιο είδος ανήκετε, λοιπόν, εσείς; Μπορείτε να πείτε; Αυτή είναι η αλήθεια, αν και μπορεί να σας θίξει ως έναν βαθμό. Δεν υπάρχει τίποτα το μεμπτό για τους ανθρώπους που γονατίζουν όταν προσεύχονται —αυτό είναι πρέπον και γίνεται όπως πρέπει, επειδή όταν οι άνθρωποι προσεύχονται, προσεύχονται κυρίως για κάτι, ανοίγουν την καρδιά τους στον Θεό και Τον αντικρίζουν κατά πρόσωπο. Πρόκειται για επικοινωνία και ανταλλαγή, ειλικρινή συζήτηση με τον Θεό. Το να προσεύχεστε στα γόνατα δεν είναι κάτι που πρέπει να κάνετε ως μια απλή τυπικότητα. Δεν θέλω να σας αποδοκιμάσω γι’ αυτό που κάνατε σήμερα. Το μόνο που θέλω είναι να το καταστήσω σαφές, ώστε να κατανοήσετε αυτήν την αρχή, —το ξέρετε αυτό, έτσι δεν είναι; (Ναι το ξέρουμε.) Σας το λέω για να μην ξανασυμβεί. Οπότε, μην το ξανακάνετε. Έχουν, οπότε, οι άνθρωποι την ευκαιρία να προσκυνήσουν και να γονατίσουν ενώπιον του Θεού; Δεν είναι ότι δεν θα υπάρξει ποτέ αυτή η δυνατότητα. Αργά ή γρήγορα, θα έρθει εκείνη η μέρα, αλλά δεν είναι ακόμα ο καιρός. Το καταλαβαίνετε; Μήπως σας αναστατώνει αυτό; (Όχι.) Αυτό είναι καλό. Ίσως αυτά τα λόγια να σας κινητοποιήσουν ή να σας εμπνεύσουν, ώστε να γνωρίσετε βαθιά μέσα σας το τρέχον αδιέξοδο ανάμεσα στον Θεό και τους ανθρώπους, καθώς και τι είδους σχέση υπάρχει τώρα μεταξύ του Θεού και του ανθρώπου. Παρόλο που προσφάτως έχουμε συζητήσει και ανταλλάξει λίγο περισσότερα, η κατανόηση του ανθρώπου για τον Θεό απέχει πολύ από το να είναι επαρκής. Ο άνθρωπος έχει ακόμα πολύ δρόμο να διανύσει στον ταξίδι της αναζήτησης της κατανόησης του Θεού. Δεν είναι στις προθέσεις Μου να σας βάλω να το κάνετε αυτό ως επείγον θέμα ή να βιαστείτε να εκφράσετε αυτού του είδους τις προσδοκίες ή τα αισθήματα. Αυτό που κάνατε σήμερα μπορεί να αποκαλύπτει και να εκφράζει τα πραγματικά αισθήματά σας, και τα έχω αισθανθεί. Έτσι, ενόσω το κάνατε, ήθελα να σηκωθώ και να σας δώσω τις ευχές Μου, επειδή εύχομαι να είστε όλοι σας καλά. Συνεπώς, με κάθε λόγο Μου και με κάθε ενέργειά Μου, κάνω ό,τι μπορώ για να σας βοηθήσω, να σας καθοδηγήσω, ώστε να έχετε σωστή κατανόηση και σωστή άποψη για όλα τα πράγματα. Το καταλαβαίνετε αυτό, σωστά; (Ναι.) Αυτό είναι καλό. Παρόλο που κάποιοι έχουν ορισμένη κατανόηση για τις διάφορες διαθέσεις του Θεού, για τις πτυχές αυτού που έχει και αυτού που είναι ο Θεός και για το έργο που κάνει ο Θεός, το μεγαλύτερο μέρος αυτής της κατανόησης δεν πηγαίνει παραπέρα από μια απλή ανάγνωση λέξεων σε μια σελίδα ή μια κατανόησή τους στη θεωρία, ή απλώς από το να τα σκέφτονται. Αυτό που λείπει κυρίως από τους ανθρώπους είναι η πραγματική κατανόηση και γνώση που προέρχεται από πραγματικές εμπειρίες. Παρότι ο Θεός χρησιμοποιεί διάφορες μεθόδους για να αφυπνίσει τις καρδιές των ανθρώπων, οι άνθρωποι έχουν ακόμα πολύ δρόμο να διανύσουν μέχρι να επιτευχθεί αυτό. Δεν θέλω να δω κανέναν να νιώθει λες και ο Θεός τον έχει αφήσει έξω στην παγωνιά, ότι ο Θεός τον έχει εγκαταλείψει ή του έχει γυρίσει την πλάτη. Το μόνο που θέλω να βλέπω είναι τους πάντες στον δρόμο της επιδίωξης της αλήθειας και της κατανόησης του Θεού, βαδίζοντας με τόλμη προς τα εμπρός με ακλόνητη αποφασιστικότητα, χωρίς αμφιβολίες ή τροχοπέδη. Όσα λάθη κι αν έχεις κάνει, όσο κι αν έχεις ξεστρατίσει ή όσο σοβαρά κι αν έχεις υποπέσει σε παραβάσεις, μην αφήνεις αυτά να σου γίνει τροχοπέδες ή πρόσθετα βάρη που θα πρέπει να κουβαλάς μαζί σου στην αναζήτηση της κατανόησης του Θεού. Συνέχισε να βαδίζεις προς τα εμπρός. Κάθε στιγμή, ο Θεός κρατά τη σωτηρία του ανθρώπου στην καρδιά Του· αυτό δεν αλλάζει ποτέ. Αυτό είναι το πιο πολύτιμο κομμάτι της ουσίας του Θεού. Νιώθετε λίγο καλύτερα τώρα; (Ναι.) Ελπίζω να έχετε τη σωστή προσέγγιση απέναντι σε όλα τα πράγματα και στα λόγια που έχω πει. Ας λήξουμε εδώ, λοιπόν, αυτήν τη συναναστροφή. Αντίο σε όλους! (Αντίο!)\nΟρισμένοι άνθρωποι διαβάζουν τα λόγια του Παντοδύναμου Θεού και βλέπουν ότι λέγονται κάποια σκληρά πράγματα που αποτελούν κρίση για την ανθρωπότητα, κ…\nChristian Movie Clip «Από τον Θρόνο Ρέει το Ύδωρ της Ζωής» (9) - Μαρτυρίες από τη βίωση της κρίσεως του Θεού κατά τις έσχατες ημέρες\nΚατά τις έσχατες ημέρες ο Παντοδύναμος Θεός εκφράζει την αλήθεια στην Κίνα και επιτελεί το έργο της κρίσεως που ξεκινά από τον Οίκο του Θεού. Κατέκτησ…\nΧριστιανικές Ταινίες «Το όνειρό μου για τη Βασιλεία των Ουρανών» Ο μόνος τρόπος για να αρπαγείτε στη βασιλεία των ουρανών (2)\nΚατά τα τελευταία δύο χιλιάδες χρόνια, παρόλο που οι πιστοί στον Κύριο γνωρίζουν ότι ο Κύριος Ιησούς είναι ο Χριστός, ότι είναι ο ενσαρκωμένος Θεός, κ…


Τα 10 καλύτερα ξενοδοχεία κοντά σε: Sweatmore Ranch\nΤα καλύτερα ξενοδοχεία κοντά σε: Sweatmore Ranch, Panama City\nΞενοδοχεία κοντά σε: Sweatmore Ranch\nSweatmore Ranch: Διαβάστε κριτικές\n118 από 301 καταλύματα ταιριάζουν με τα φίλτρα που έχετε επιλέξει. Απαλοιφή όλων των φίλτρων\nΦίλτροΣε οποιαδήποτε απόσταση από: Sweatmore Ranch\n23,8 χλμ. από Sweatmore Ranch\n24,3 χλμ. από Sweatmore Ranch\n24,6 χλμ. από Sweatmore Ranch\n24,9 χλμ. από Sweatmore Ranch\n25,2 χλμ. από Sweatmore Ranch\n25,3 χλμ. από Sweatmore Ranch\n25,4 χλμ. από Sweatmore Ranch\n25,5 χλμ. από Sweatmore Ranch\n26,3 χλμ. από Sweatmore Ranch\n26,4 χλμ. από Sweatmore Ranch\n26,8 χλμ. από Sweatmore Ranch\n27,0 χλμ. από Sweatmore Ranch\n27,3 χλμ. από Sweatmore Ranch\n27,4 χλμ. από Sweatmore Ranch\n31,1 χλμ. από Sweatmore Ranch\n31,6 χλμ. από Sweatmore Ranch\n31,8 χλμ. από Sweatmore Ranch\n31,9 χλμ. από Sweatmore Ranch\n32,5 χλμ. από Sweatmore Ranch


Στη Χριστιανική θρησκεία, τα βάπτισμα είναι μυστήριο με το οποίο ο βυθισμένος σε αγιασμένο νερό «Εις το όνομα του Πατρός και του Υιού και του Αγίου Πνεύματος», καθαρίζεται από κάθε αμάρτημα.\nΑπό εδώ πηγάζει και η λαϊκή πίστη, πως οι βαπτιζόμενοι δεν πειράζονται από τα δαιμονικά, όπως και η γνώμη ότι είναι μεγάλο αμάρτημα να πεθάνει κανείς αβάπτιστος και δικαιολογείται η προσπάθεια να βαπτισθεί, έστω και συμβολικά το νεογέννητο.\nΣτις περιπτώσεις που το νεογέννητο πρόκειται να πεθάνει και δεν προφταίνουν να το βαφτίσουν, γίνεται ο αεροβαπτισμός.\nΑν ένα παιδί αβάπτιστο κινδυνεύει να πεθάνει και δεν υπάρχει ούτε παπάς, τότε μπορεί να το βαπτίσει και ένας απλός Χριστιανός.\nΠαίρνει το νήπιο στα χέρια του και αφού το υψώσει στον αέρα τρεις φορές και πει, «βαπτίζεται ο δούλος του Θεού (αναφέρεται το όνομά του) εις το όνομα του Πατρός και του Υιού και του Αγίου Πνεύματος», το νήπιο τότε λογίζεται ως Χριστιανός.\nΑν ζήσει, τότε γίνεται κανονικό βάπτισμα από ιερέα και δίνεται το ίδιο όνομα που δόθηκε στο αεροβάπτισμα. Αν πεθάνει, θεωρείται ως κανονικά βαπτιζόμενο.\nΥπεύθυνοι για το θάνατο αβάπτιστου παιδιού, που συνήθως ήταν τα πρόωρα, που έβγαιναν νεκρά από την κοιλιά της μάνας και δεν προλάβαιναν να αεροβαπτιστούν, θεωρούνταν οι γονείς και ο παπάς τους επέβαλε να κάνουν μετάνοιες, να κάνουν λειτουργίες, να μην μεταλαβαίνουν για κάποιο χρονικό διάστημα κ.α.\nΤον Νουνό (νονό) ή τη νονά την επέλεγαν οι γονείς, εκτός κι αν κάποιος επιθυμούσε κι ερχόταν στο σπίτι και «ασήμωνε» το παιδί. Αν οι γονείς δεν θέλανε την κουμπαριά, τότε του λέγανε ψέματα πως το παιδί είναι «δοσμένο», δηλαδή ταγμένο σε άλλον νονό.\nΤο βαπτισμένο παιδί το λέγανε βαφτιστήρι ή βαφτιστικό ή βαφτιστικιά, αν ήταν κορίτσι.\nΑν το παιδί βαφτιστεί πριν κλείσει σαράντα μέρες, λένε ότι μοιάζει στο χαρακτήρα με το νονό του.\nΚατά την ώρα του μυστηρίου, ο νονός ή η νονά, φτύνουν τρεις φορές στο στόμα του παιδιού και εύχονται σε τι να τους μοιάσει και σε τι να μην τους μοιάσει, αν είχαν κάποια ελαττώματα.\nΆλλωστε ο χαρακτήρας του παπά και του νονού έχει επίπτωση στο παιδί, γιαυτό και λέμε «τρελός παπάς σε βάφτισε» ή «τρελός νονός σε βάφτισε» (για άτακτα και οξύθυμα παιδιά) ή «με ξύδι σε βαφτίσανε» για όσους είναι πικρόχολοι και στρυφνοί.\nΌταν κάποιο ζευγάρι έχει χάσει στη γέννα η σε μικρή ηλικία παιδιά και για να χάσουν τα ίχνη τους τα δαιμονικά όντα που τους καταδιώκουν και τους πεθαίνουν τα παιδιά, προκειμένου να βρουν νονό, κάνουν το εξής.\nΕκθέτουν το παιδί σε ένα σταυροδρόμι, «το ρίχνουν» με το συμβολικό σκοπό να αποχωριστούν, να αποξενωθούν τα παιδιά από την οικογένεια τους και να αποφύγουν έτσι το δαίμονα που τα παρακολουθεί και τους αφαιρεί τη ζωή.\nΣτην περίπτωση αυτή, τη βάφτιση του παιδιού, αναλαμβάνει ο πρώτος που θα τρέξει να πιάσει το παιδί. Άλλοτε τάζουν να ρίξουν το παιδί στην εκκλησία. Και εδώ νονός θα είναι αυτός που θα βρει και θα πιάσει πρώτος το παιδί.\nΓια να πετύχει μάλιστα ο σκοπός των γονέων, το «ρίξιμο» πρέπει να κρατηθεί μυστικό. Οποιοσδήποτε όμως και αν είναι ο νονός, η τιμή που του αποδίδεται είναι μεγάλη, όπως και ο δεσμός που ενώνει τις δύο οικογένειες.\nΗ βάπτιση εξάλλου, θεωρείται θεάρεστη πράξη (ψυχικό), πιστεύεται μάλιστα πως όσα περισσότερα παιδιά βαφτίσει κανείς, τόσο η θέση του στον ουρανό είναι καλύτερη.\nΤα πρώτα παιδιά παίρνουν το όνομα των γονιών του αντρόγυνου και μάλιστα προηγούνται τα ονόματα του πατέρα. Σε σπάνιες περιπτώσεις έχει τον πρώτο λόγο ο νονός.\nΜερικές φορές οι παππούδες και οι γιαγιάδες, δεν ήθελαν να πάρουν τα ονόματα τους τα εγγόνια τους, γιατί έτσι πίστευαν πως θα πεθάνουν. Γενικά όμως, τα ονόματα παίρνονται από το Χριστιανικό εορτολόγιο.\nΟ Νονός αναλαμβάνει τα έξοδα της βάφτισης, λάδι, σαπούνι, πετσέτα, αμοιβή ιερέα, ψαλτών, επιτρόπων και νεωκόρου, φιλοδώρημα της μαμής, ρούχα του μωρού (τα φωτίκια), τα φλουράκια ή σταυρουδάκια που κρεμούσαν με καρφίτσα στους καλεσμένους, «η βάφτιση» όπως την έλεγαν, καθώς και το διχτάρι, που είναι ένα ύφασμα 3-4 πήχες, περασμένο από το λαιμό του νονού, για να ακουμπάει επάνω το παιδί όταν το ντύσουν.\nΌταν ο νονός παρέδιδε στη μητέρα το παιδί μετά τη βάφτιση, αυτή του φιλούσε το χέρι.\nΤο βάπτισμα γινόταν και στο σπίτι, όταν η μητέρα ήταν λεχώνα και γινόταν κανονικά, μιας και μετέφεραν εκεί την κολυμβήθρα και όλα τα απαραίτητα.\nΤο νερό, μετά το βάπτισμα, το έριχναν σε έναν ειδικό βόθρο στην εκκλησία, που είναι φτιαγμένος ειδικά γι αυτό το σκοπό, ενώ τα ρούχα του παιδιού που ήταν λαδωμένα από το μυστήριο, έπρεπε να πλυθούν στο ποτάμι.\nΤα παιδιά που έχουν τον ίδιο νονό λέγονται ψυχαδέρφια, θεωρούνται πνευματικά αδέλφια και απαγορεύεται ο γάμος μεταξύ τους.